text:
ATUALITÂT - Se tu sâs il furlan tu imparis l’inglês!
Un dai tancj prejudizis sul cont dal furlan al è chel di fâi cuintri l’inglês, intune false vision utilitaristiche. In cont di chest o ai gust di contâ ce che nus mostre la ricercje glotologjiche, soredut la linguistiche contrastive. Se si confrontin il furlan e l’inglês – lenghis diviersis pe origjine e storie – si viôt che si somein une vore pe maniere che a funzionin. A àn pronunziis e peraulis diferentis (es. dog / cjan), ma tantis voltis il furlan al à lis stessis struturis gramaticâls e testuâls dal inglês, une vore di plui che no il talian. Par tant cui che al fevele furlan al è avantazât tal imparâ l’inglês. Di fat si à chel che la glotodidatiche e clame un transfert positîf: plui someancis a son tra la marilenghe e une lenghe foreste e plui facil al è imparâle.
LIS PRIMIS SOMEANCIS_ Une grande someance struturâl le cjatìn te fonologjie: inglês e furlan no àn consonantis lungjis ma a àn lis vocâls lungjis (dut il contrari dal talian), e il significât di une peraule al pues cambiâ dome pal fat di vê dentri une vocâl curte o une lungje: il pas ≠ la pâs, brut ≠ brût; cussì ancje in inglês: full [ful] «plen» ≠ fool [fûl] «stupit», cot [kot] «jetut» ≠ caught [kôt] «cjapât» e v.i.
Se po o lin a viodi la fonotassi (cemût che si puedin o no si puedin cumbinâ vocâls e consonantis) alore o cjatìn altris someancis une vore impuartantis. La struture de silabe furlane e je precise compagne di chê dal inglês, di fat a puedin vê fin trê consonantis dopo di une vocâl (p.es. furl. francs, colps, sporcs, cjamps, frescs / ingl. thanks, helps, forks, lamps, flasks), dulà che talian, spagnûl e francês a puedin vênt dome une (dome tai prestits forescj si rive a dôs: p.es. sport, test, sprint). Lis peraulis dal furlan a àn la stesse struture di chês dal inglês e chest al jude une vore tal imparâ cheste lenghe.
L’ESEMPLI MORFOLOGJIC_ Un altri esempli nus al mostre la morfologjie, p.es. te formazion dal plurâl dai nons (sostantîfs e adietîfs): furlan e inglês a doprin la stesse strategjie parcè che te maiorance des peraulis dutis dôs lis lenghis a zontin la desinence -s (cun piçui adataments dai/ai suns che a son prime). Peraulis come p.es. stamps e salts a puedin jessi tant furlanis che inglesis, e di fat e je cussì. Il talian invezit al à dute une altre strategjie par formâ il plurâl, cu la alternance de vocâl ultime.
Par ce che al rivuarde la organizazion lessicâl, i verps frasâi (formâts di un verp e un averbi) a son une vore plui doprâts tal furlan e tal inglês che no dal talian: cjapâ sot / run down (investire), parâ fûr / turn out (espellere), tirâ sù / bring up (allevare) e v.i.
SINTASSI UNE VORE DONGJE_ Ma al è a nivel plui profont – te sintassi – che si scuvierzin ancjemò plui someancis. Par fâ une domande il furlan al sposte il pronon daûr dal verp: tu âs un pietin al devente âstu un pietin? Il tu al è passât daûr dal verp e la afermazion e je deventade une domande, te stesse maniere che par inglês you have a comb al devente have you a comb? (il you al passe daûr dal verp). Il talian invezit nol dopre la sintassi ma dome une intonazion divierse: tu hai un pettine / tu hai un pettine?
Il furlan e l’inglês a àn di vê simpri un pronon devant dal verp coniugât, ancje cui verps impersonâi: al plûf, al à neveât / it’s raining, it snowed e no si pues fâ di mancul di meti il pronon, ma par talian no si pues dî *esso piove o *egli ha nevicato! Chest par vie che furlan e inglês a son lenghis a sogjet obligatori, il talian invezit e je une lenghe a sogjet nul – il mecanisim di fonde al è dut diviers.
Al sarès di dî ancje des grandis someancis sot dai aspiets pragmatics e testuâi, ma o crôt di vê mostrât avonde che cognossi il furlan al è un vantaç sigûr tal imparâ l’inglês.
O sieri chest intervent cul citâ lis peraulis di Mister Mestri, il simpatic dj gjamaican che par radio nus insegne l’inglês doprant il furlan: «Se tu sâs il furlan tu imparis l’inglês!»
Al à propit reson.
Franco Finco*
*Il dotôr Franco Finco, studiôs di glotologjie, al lavore te universitât dal Friûl e cu la ARLeF, di tancj agns al studie il furlan dal pont di viste linguistic e storic e al è autôr di une vore di saçs e di articui sientifics sul argoment.


c: text/html

text:
dimarts, de desembre 30, 2008
Vilie dal ultin dal an
al è un grum che no scrivi, no sai, se al è parcè che no mi ven voie o parcè che nol sucêt nuie o parcè che al è cussì e bon... o ai scomençât cui gnûfs cors, e fat ancje un esam, 27, al jere a vonde facil ma al è simpri un di mancul...cumò sperin di fâ ancjemò un a zenâr... po il tierç mi lu tigni di fâ cun calme.. il probleme al è che cumò cuasi ogni esam al il so progjet e progjet = piardi une vore di timp = no tu rivis a stâi daûr. i argoments a son plui interessants ma al è un casin instes... bohh.... cu la cjase cumò mi soi apene sistemât e stoi za pensant che a setembar se mi cjapin pal erasmus o ai di molâ dut e partî... però se un no si môf cumò no si môf plui, se soi scjinfon cumò, tra dîs agns al sarà di sigûr piês... però o ai di lâ parcè che ancje se vie no fasarai tancj esams e je la esperience che conte... e poi o speri simpri di podê restâ .... viodin intant i puescj che o meti, a son 2 pussibii mi pâr, mi sta tentant la Spagne, ancje percè che la medie atuâl e je alte (27 diviso 1 = 27!) però ai di pensâi su.... doman al finìs ancje il 2008, ae fin un an a vonde bon, alti e bassi, come che mi à dit il prof al esam, ma soi lât in Olande, mi soi laureât, mi soi divertût, podeve lâ piês. O speravi doman di sere di fâ fieste cuntune persone, ma no podarà vignî. E soi avilît di une bande e content di chê altre... cuasi plui content, e chist al è un brut segno... po ben, last minute, New Year's Eve in Bologna, a saran un pôcs di amîs, i bevarai sù par dismenteâ... vonde seis mentâls par chist an
Subscriure's a: Comentaris del missatge (Atom)

robotstxt: allowed

filter: keep


text:
lunedì 26 ottobre 2009
Cantinis in musiche
Simpri di plui gli amis da Cantine Pitars si specializin in evens musicai di valor.
Domenie 25 concert musical ( no soi rivade a visà) e invezit il 30 di otobre (ore 20.30) concert liric intitolat "Lacrime e sorrisi di donna". Intervignit numeros...
Pubblicato da spirt di vin a 09:25 Nessun commento:
Etichette: degustazion, musiche
venerdì 9 ottobre 2009
Degustazion Piera Martellozzo: tra Venit e Friul
Si è tignude all'Hilton di Rome il 7 di otobre le degustazion dai prodòs di Piera Martelozzo originarie dal Venit ma che lavore cumò in Friul, tal teritori de Grave (S. Cuirin, PN). Aziende zovine, vignude fur sul marcjat 2 ains fà, cun prodos un poc difarens dal solit.
Tra i spumans e i prodos cercjas, di segnalà:
Ribolla Gialla Terre Magre Spumante Brut, cun ue prodote tal Cuei sloven, cun parfums di rosis zalis, camomille che manten in bocje ce che promet al nas;
Pinot Grigio Terre Magre Spumante Brut, ancjemo no in vendite nasut (disin in Aziende) pal marcjat american), dai fresc parfums frutas e di rosis, ancje facil di abinà.
Une aziende di considerà, ma che a bisugne ancjemo di cressi..
Pubblicato da spirt di vin a 06:41 Nessun commento:
Etichette: degustazion, vin local
giovedì 8 ottobre 2009
Alcul e maladis di cur
Su l'ultim numar dal American Journal of Cardiology si fevele di alcul e di maladis di cur. E si scuviarz che bevi poc el va ben e bevi tant el fas mal. 5000 oms cun le pression alte studias par documentà chiste cuestion.
Mi samèe cuasi scontade come rispueste: lu disevin ancje i vons!!
Mi samèe cuasi scontade come rispueste: lu disevin ancje i vons!!
Pubblicato da spirt di vin a 17:30 1 commento:
Etichette: cjacaris
Iscriviti a: Post (Atom)


text:
I dâts dal
ultin censiment a mostrin che la diminuzion progressive dai scozês
che a fevelin par gaelic e je daûr a sbassâsi in maniere
significative. Cun di fat, se il censiment dal 2001 al segnave un
mancul 11 par cent intal numar des personis che a dopravin cheste
lenghe celtiche, chel dal 2011 al mostre une diminuzion di a pene un
1,2 par cent, ven a dî di 59 mil a 58 mil personis. Cun di plui, i
risultâts dai dâts linguistics cjapâts sù cul censiment e
comunicâts che nol è tant, a mostrin fintremai un aument dal 0,1
par cent di chei che a fevelin par gaelic inte fasse di etât sot dai
vincj agns. Il ministri scozês pes lenghis, Alasdair Allan, al pant
dute la sô sodisfazion par chescj dâts che a mostrin cemût che i
invistiments fats sul gaelic intai ultins agns a son daûr a puartâ
dai risultâts evidents e, ai numars dal censiment, al zonte ancje
l’aument dal 12 par cent dai fruts che a tachin il lôr percors
educatîf in scuelis che a àn il gaelic tant che lenghe veicolâr. A
palesâ sodisfazion par chescj risultâts al è ancje Iain Campbell,
president de agjenzie pe lenghe Bòrd na Gàidhlig. La incressite dal
interès pal gaelic e dal numar di fruts che a studiin ta cheste
lenghe al è testemoneât ancje dal aument dai istitûts che a doprin
il gaelic pal insegnament ancje fûr de aree là che la lenghe e je
ancjemò avonde fevelade; baste pensâ che a Glaschu / Glasgow a son
za dôs lis scuelis a imersion e che intal mês di Setembar e à
tacât lis lezions la prime scuele gaeliche di Edimburc.
Font:
BBC, 26/09/13


text:
La leç de mont6 coments Publicât da il crot il sabato, febbraio 23, 2008
Vê lis montagnis tal sfont de visuâl al fâs part dal gno orizont mentâl, par cuasi dute la mê vite al è stât cussì tant e je vere che chês voltis che, atôr pes planis dal marimont, no soi rivât a viodilis in lontanance, o ai vût la vere sensazion di jessi intun lûc forest.
Lis monts a son là, no si movin. Cualchidune e je come se e fos di famee, cuant che par esempli si viôt che al è neveât sul Mataiûr e jê une robe di contâ, di fâ savê e mi visi ben di mê none che e veve simpri iniment la sô mont; la Bernadie. Al è alc che al è simpri presint, a somein cuasi des divinitâts che e son li, di simpri, di gjenerazion in gjenerazion, a protezinus.
Ma lis lôr leçs, vuatis e teribilis, no perdonin cui che al sbalie. I ultins a rondolâ ju a son stâts doi morôs, Antonio e Luana, copâts pôcs dîs fâ intes lôr cjaris monts.
A sorevivi, ancjemò par un pôc, o restin nô, cui voi aromai suts, e sul sfont lôr, lis montagnis.
Nazionalisim furlan?5 coments Publicât da il crot il domenica, febbraio 17, 2008
La plui part dai articui di stampe cuintri la tutele de lenghe furlane vignûts fûr tal ultin an, stiçâts dal dibatit su la gnove leç sul furlan, nol è che meretave di jessi lete. Par caritât al è simpri just lei e al è ben che cualchidun al savedi ben rispuindi, ma par solit, il nivel inteletuâl des argomentazions al jere cussì bas che, gjavant il gnervôs, al vignive voie di lassâ pierdi e vonde.
Sul articul di Paolo Rumiz sul Messaggero di Sabide stade o ai invezit voie di disi alc se no altri parcè che Rumiz lu lei vulintîr e mi visi i siei reportage su la tragjedie jugoslave e lis contis sui soi viaçs atôr pe Europe une volte in biciclete, une altre cu la topolino e magari la volte dopo in tren.
Cheste volte no soi dacuardi cun cuasi nissune des tesis sostignudis tal articul. Anzit plui di cualchi argoment mi somee avonde debul. Su une cuestion o ai dut câs voie di fermâmi, ven a stâi cuant che, ae fin dal articul, al paragone la difese de lenghe furlane al soflâ sul nazionalisim fat di Miloseviç ae fin dai agns '80.
A dî il vêr no je la prime volte che Rumiz al evoche i Balcans fevelant dal Friûl. Mi visi che intun dai soi reportage di viaç, passant des nestris bandis e viodint ce tantis insegnis di buteghis e di fabrichis a vevin la peraule Friuli tal non, al scriveve che chest al jere un segn de influence dal nazionalisim balcanic des etniis che al rivave ancje in Italie.
Inte realtât la storie dai moviments autonomiscj furlans e je aromai avonde lungje e varie, ma se e je une robe che si pues disi su di lôr e je che no àn mai vût carateristichis violentis, la violence no je mai stade ni teorizade ni pensade. La lote pal furlan e je nome une domande di ricognossiment di dirits e cheste e je une bataie di civiltât puartade indenant in mût pacific te convinzion che cuant che si rivarà a bon fin si varâ fat si il ben dal Friûl ma si varâ fat ancje cressi il nivel civîl de Italie.
Simiots e garofui2 coments Publicât da il crot il giovedì, febbraio 14, 2008
Viodint i altris blogarins furlans, fûr che il Dreut ben incuadrât, mi somee che par Sant Valentin a sedin deventâts ducj bulos! Si cjate chel che nus ricuarde che “aromai la mode americane di bombons e de fieste dai inamorâts si slargje pardut, ma in Friûl Sant Valantin al è patron dai epiletics” a chel altri che justementri al dîs che “se jê lu sa ce lu disio a fâ. Se no lu sa o e je sorde, vuarbe e çompe, o pûr no vûl savê 'nt”.
Dutis veretâts ma jo personalmentri al è za di cualchi dì che o ai vût dai avertiments cun frasis ditis par câs come “passant doman o sin za ai 14, aromai l'unvier al è finît”, che mi sa tant che a son stadis ditis cun chê abilitât strategjiche tipiche des feminis cuant che a an pôre che il lôr simiot si dismenteedi come al solit di un aniversari.
Fat al è che o vevi progjetât diviersis alternativis, une miôr di che altre. O vevi pensât di passâ par Udin par là a cjoli lis clavutis a Borc Praclûs e di cjapâ su un biel macet di rosis di cjamp (la stagjon juste!) o, se no rivavi, almancul di fermâmi te buteghe des rosis a comprâ un pôcs di garofui.
Ma si sa che chel che al vinç intal om al è simpri il simiot e cuant che tornant a cjase mi soi visât di ce che o vevi di fâ e o ai viodût ce ore che jere rivade no mi è restât che fermâmi tal prin puest ancjemò viert e comprâ almancul une scjatute di bombons.Je propite vere, cui cjocolatins no si sbalie mai.
Bisugnarès imparâ a disi grazie4 coments Publicât da il crot il sabato, febbraio 09, 2008
O sai che no si pues fevelâ par ducj ma un dai limits (e des fuarcis) di tancj furlans che o cognòs al è chel di sparagnâ su lis peraulis. Ogni tant o sin masse ruspis e cualchi volte al sarès di disi alc di plui, magari dome par fâ un compliment o un ringraziament cuant che al è meretât.
E je altre int e a son altris latitudinis dulà che nol è chest pericul e i compliments a rivin ancje masse bondants. Di sigûr no simpri il sparagnâ su lis peraulis e je une brute robe, anzit spes disi dome une peraule juste o ben dite al è miôr. Al è come disi alc che al pese di plui, che al à un valôr plui grant. Anzit al è estetichementri biel rivâ a disi lis robis cun pocjis peraulis justis.
Ma masse spes chestis peraulis dome lis pensin e no lis disin.
Sandri Carozzo, chel mat che cun Pierluigi Visintin al à voltât par furlan l'Odissee, al à metût in rêt la opare di Otmar Mainardis o Anonimo Friulano. Dutis robis fatis a gratis, nome par passion.
Neri inte fumate2 coments Publicât da il crot il venerdì, febbraio 01, 2008
Vuê, intune fumate di chês, al è rivât a cjase mê un vendidôr ambulant. Un neri. Un dai tancj che a vegnin cu la lôr borse grande cirint di venditi cualchi stupidade, ce façolets di cjarte ce un deodorant pe machine o sajo jo ce altri.
Si sa ben che un che al fâs un mistîr cussì al lavore in neri e scuasit di sigûr al è un clandestin.
Chel di vuê al fevelave par furlan, e no dome al saveve dîti un mandi o cualchi peraule par rufianâti ma si viodeve lu capive e lu fevelave propite ben. Di cualchi bande lu varà ben imparât e si à di dîsi che puescj di lavôr a 'nd saressin ma nie permès di permanence par lui, e je la leç...


text:
Al è saltât fûr che nol è tant il gnûf numar di Nòvas d’Occitània,
il periodic di informazion in rêtche al tocje lis tieris “d’Oc”
e lis minorancis linguistichis dal Piemont e di inaltrò intal Stât talian e ator pe Europe.
Un jutori pai students forescj e pes fameis di chenti. Al è chel che al rive di “Alloggi-a-mi”,
un biel progjet metût adun a Mirafiori de bande de Associazione ARIS.
La iniziative e met dongje ospitalitât e socialitât cun chê di cjatâ une sistemazion ai zovins di fûr che a studiin a Turin, di dâ une man aes fameis dal cuartîr e di fâ rindi, daûr di une logjiche solidarie, chei apartaments che a son vueits, in part o ad in plen.
Vuê si davuelç a Udin la prime Conference regjonâl su la tutele
de minorance linguistiche furlane.
E varès di jessi une ocasion par fâ il pont de situazion su la metude in vore
de Leç regjonâl 29/2007 su la tutele, la promozion e la valorizazion de lenghe furlane.
Al è il pericul che al sedi dome un moment di propagande eletoralistiche.
Par sghindâ chest pericul e cjalâ in muse le realtât, o segnalìn
il comunicât dal Comitât/Odbor/Komitaat/Comitato 482,
che al ten dongje associazions e altris entitâts des comunitâts
furlane, slovene e gjermaniche dal Friûl.


text:
Une
sentence de Cort di cassazion taliane, clamade a intervignî suntune
vicende processuâl là che no jerin stadis dopradis lis trascrizions
di intercetazions ambientâls in lenghe sarde, e à calcolât il sart
di dialet. Pai judiçs de cassazion, di fat, la lenghe proprie de
Sardegne no à i stes dirits di chês ricognossudis cun acuardis
internazionâi tant che il francês de Val di Aoste, il todesc e il
ladin de provincie di Bolzan e il sloven de provincie di Triest. Un
tant però, no dome nol ten cont de leç statâl 482/99 che e
ricognòs in maniere compagne chestis e altris lenghis, ma nancje de
convenzion cuadri pe protezion des minorancis nazionâls che il stât
talian si è impegnât a rispietâ e che e met il sart sul stes plan
di chês altris lenghis minorizadis ricognossudis.
Cheste sentence e
rive juste cualchi zornade plui tart dal decret leç di revision de
spese fat indenant dal guvier talian che, tra lis altris, al introdûs
une discriminazion arbitrarie tra lis lenghis ricognossudis cu la leç
482/99 e al calcole sart, furlan e ocitan di sempliçs dialets.
Chescj doi episodis di discriminazion linguistiche si zontin a di une
campagne politiche e mediatiche cuintri de autonomie speciâl di cinc
regjons (Friûl – Vignesie Julie, Trentin – Sud Tirôl, Val di
Aoste, Sardegne e Sicilie) che, te plui part dai câs, a fondin la
lôr “specialitât” propit suntune diviersitât storiche e
linguistiche. Cheste campagne, justificade e insuazade intes azions
di “austeritât” metudis in cjamp par rispuindi ae crisi
economiche e finanziarie che e colpìs ancje il stât talian, e
preocupe no pôc organizazions pai dirits linguistics e
rapresentancis politichis di chescj teritoris che intun colp sôl no
riscjin dome di pierdi spazis grues di autonomie, ma ancje chei pas
indenant in teme di dirits linguistics fats intai ultins vincj agns.
Font:
Comitât 482, 12 e 22/07/12; L’Unione Sarda, 20/07/12


text:
Ai
16 di Otubar il Parlament asturian al à fate buine une propueste no
di leç fate indenant di Izquierda Unida là che al è dentri un plan
par valorizâ e svilupâ la lenghe asturiane dilunc vie de
legjislature in at. In plui dal partît che lu à proponût, il plan
al à vût il vôt a pro ancje dai socialiscj (PSOE), di Podemos e di
Foro Asturias, intant che i deputâts di Ciudadanos si son astignûts
e chei dal PP a àn votât cuintri. Il plan al previôt une
incressite des risorsis pal asturian, il so ûs progressîf intai
boletins uficiâi, te comunicazion e te publicitât istituzionâl,
inte tabelonistiche dai uficis publics e te radiotelevision publiche
cun chê di rivâ a di une presince de lenghe intal 30% de
programazion televisive e intal 50% di chê radiofoniche. Sul front
de istruzion, invezit, l’intindiment al è chel di rivâ a di un
ricognossiment specific pai insegnants di lenghe asturiane (ma ancje
galiziane des Asturiis) in dut il cicli scolastic, di svilupâ un
progjet pilote di ûs veicolâr dal asturian e di garantî la
pussibilitât di vê il so insegnament in dutis lis scuelis.
Font:
El Comercio,
16/10/15


text:
Gales: pal Plaid Cymru l’obietîf al reste la indipendence
E je stade Elin Jones, ministre galese pai afârs agricui, la prime rapresentante dal partît nazionalist Plaid Cymru a partecipâ a di une riunion dal Consei dai ministris de Union Europeane. Cun di fat, sei la rapresentante galese, sei la cuintripart scozese, a àn compagnât a Bruxelles il ministri britanic impegnât inte discussion su la gnove politiche agricule comunitarie, ancje se cence dirit di intervignî intant de riunion. Dîs agns indaûr il Gales nol jere propit, in dì di vuê almancul al è dentri inte stanzie – e à declarât la Jones – ma il puest just pal Gales al è ator de taule. Une volte ator de taule no jerin nancje Malta o la Letonie che invezit cumò a son, duncje – e à zontât la ministre galese – la strade juste par rivâ a di un tant e je chê de indipendence. Par intant, dut câs, il Plaid Cymru che al è al guvier dal Gales adun cui laburiscj, al è daûr a lavorâ pal referendum che dentri dal 2011 al varès di trasformâ la Assemblee Nazionâl Galese tun vêr Parlament e incressi il nivel di autoguvier dal Gales.
Font: BBC News, 01/04/08


text:
Al
va indenant il program Auzia Euskaraz che al à chê di rivâ a di un
procès judiziari che al puedi davuelzisi di plante fûr in lenghe
basche, di cuant che si presente la denuncie a cuant che e ven dade
fûr la sentence. Tai prins mês dal progjet si à proviodût a voltâ
par euskara la normative di fonde a partî dal codiç civîl e di
chel penâl, ma si à ancje indotât i uficis judiziaris di sistemis
automatics di traduzion assistude e si à svilupât cors in rêt sul
lengaç setoriâl. Cun di plui si à tacât a formâ intes diviersis
circoscrizions judiziariis dai grups bilengâi che a puedin lavorâ
adun par rivâ al obietîf che si proponisi, a tacâ di chês
localitâts là che la lenghe e je plui fuarte tant che Tolosa e
Gernika. Tai prossims mês si inviaran campagnis su lis rêts sociâls
par sensibilizâ ancje i citadins e par stiçâju a pretindi un
percors judiziari dut par euskara. Il responsabil dal progjet, Xabier
Balerdi, nol plate lis dificoltâts de iniziative, ma si declare
sigûr che dentri de fin di chest an si varès za di podê viodi il
prin procès dut in lenghe basche.
Font:
Cadena SER,
10/04/15


text:
Cuant
che il marcjât al è, i privâts a son dispès plui indenant dal
public inte ufierte di servizis in lenghis minorizadis. Al è il câs
de plateforme di television a paiament spagnole Movistar+, di
proprietât de societât Telefónica, che di cumò indenant e permet
ai siei cuasi 4 milions di abonâts di viodi i siei programs ancje
cui sottitui par basc. La emitente, che e trasmet vie cabli e di
satelit, e propon tai siei diviers canâi tematics cines, seriis
televisivis, sport e altri ancjemò. La sottitulazion par basc e va a
zontâsi a chê par catalan che e jere za stade ativade di un pôc.
Font:
El Correo,
18/05/16


text:
Al prin
turni des elezions presidenziâls che si è tignût in Slovachie ai
15 di Març, tra i cutuardis candidâts ae presidence de Republiche
pe prime volte si ‘nt veve un espression de minorance ongjarese che
e vîf massime intes provinciis meridionâls dal stât. Gyula Bardos
al è di fat il president de societât culturâl dai ongjarês
Csemadok e un dai membris dal diretîf dal MKP, o sei il Partît de
Coalizion Ongjarese. Pûr cence nissune sperance di vinci, Bardos al
à spiegât che al à sielzût di candidâsi par mostrâ che i
membris des minorancis no son citadins di seconde categorie e che a
puedin vê un pês impuartant inte cressite de comunitât. Cence
dismenteâ, al à zontât, che pe prime volte un candidât president
al met al centri de sô campagne il teme dai dirits umans e dal
rispiet des minorancis.
Font:
Finugor, 14/03/14


text:
Vecjo Testament
Il Testament Vieri al comprint normalmentri 39 libris canonics e 6 libris clamâts apocrifs. Chescj scrits a contegnin une vore di profeziis.
Esaminant ogni libri, a la lûs de intiere Biblie e de storie secolâr, si pues stabilî che la peraule dai profetis a fo efetivementri proferide intal non dal Idiu.
Lis citazions fatis di Jesus e dai scritôrs dal Gnûf Testament, a confermin la canonicitât di tancj libri dal Vecjo Testament.
Il prin che al començà a dâ dongje e catalogâ il canul dal Vecjo Testament al fo Esdre e al fo completât di Neemie.
Dai scrits origjinai, vuê no sin in avê di nissun libri, ma dome copiis vudis in particolâr gracie al meticolôs lavôr di copie dai "Soferim" (scrituriscj) ebreus.
La prime vere traduzion si po definî che da "Setante" greche, scomençade ator il 280 p.d.C.
I libris dal Testament Vieri a àn une rimarchevule impuartance.
Cence il lôr codis di leçs, la lôr storie e lis lôr profeziis, une vore di scrituris dal Gnûf Testament no varessin significât.
Cence di lôr nus macjaressin tancj particolârs relatîfs a la origjin dal om, la cause de muart, la promesse fate in Eden (Gjenesi 3:15), cence contâ dutis lis batais combatudis dal Idiu par il so popul.


text:
Cul canâl informatîf, che al ufrive une programazion al 60% par rus, al 35% par tatar e al 5% par ucrain, a àn vût di smeti lis trasmissions la television par fruts Lale e lis radios Meidan FM e Leader che a partegnin al stes grup editoriâl. Pe direzion dal grup si trate di une decision dute politiche cjapade par punî un mieç di informazion che plui di cualchi volte si veve mostrât critic cu lis autoritâts russis e che al deve spazi aes rivendicazions de comunitât tatare, che e rapresente il 13% de popolazion de penisule e che in buine part e jere contrarie ae anession de Crimee ae Federazion russe. Ta chescj mês lis fuarcis di polizie a àn metût in at diviersis azions par spaurî cheste comunitât, a àn arestât diviers militants tatars e a àn bandît i ultins doi presidents dal Parlament tatar pes lôr declarazions a pro dal dirit di autodeterminazion.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
02/05/15
Crimee: cidinade la radiotelevision tatare indipendente
Cul canâl informatîf, che al ufrive une programazion al 60% par rus, al 35% par tatar e al 5% par ucrain, a àn vût di smeti lis trasmissions la television par fruts Lale e lis radios Meidan FM e Leader che a partegnin al stes grup editoriâl. Pe direzion dal grup si trate di une decision dute politiche cjapade par punî un mieç di informazion che plui di cualchi volte si veve mostrât critic cu lis autoritâts russis e che al deve spazi aes rivendicazions de comunitât tatare, che e rapresente il 13% de popolazion de penisule e che in buine part e jere contrarie ae anession de Crimee ae Federazion russe. Ta chescj mês lis fuarcis di polizie a àn metût in at diviersis azions par spaurî cheste comunitât, a àn arestât diviers militants tatars e a àn bandît i ultins doi presidents dal Parlament tatar pes lôr declarazions a pro dal dirit di autodeterminazion.


text:
Cumò cuntun document dât fûr ae stampe al è stât comunicât che la maiorance di chescj grups armâts si à dade dongje par rifondâ un unic moviment armât cuntun comant unificât che si à decidût di batiâ cu la sigle IRA, cence altris adietivazions. Il gnûf moviment, in plui dal Real IRA al metarès adun il Republican Action Against Drugs, atîf massime inte aree di Doire / Derry, e altris formazions indipendentis ativis sei te citât di Béal Feirste / Belfast che tes areis rurâls a maiorance nazionaliste de Irlande dal Nord. A restâ fûr, almancul par cumò, al sarès dome il Continuity IRA. La organizazion armade e comuniche di vê a disposizion diviers centenârs di oms e di jessi pronte a incressi il nivel des sôs azions cun chê di bati lis fuarcis britanichis e concuistâ cu lis armis la libertât de Irlande.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
07/08/12
Irlande: la dissidence armade republicane si da dongje
Cumò cuntun document dât fûr ae stampe al è stât comunicât che la maiorance di chescj grups armâts si à dade dongje par rifondâ un unic moviment armât cuntun comant unificât che si à decidût di batiâ cu la sigle IRA, cence altris adietivazions. Il gnûf moviment, in plui dal Real IRA al metarès adun il Republican Action Against Drugs, atîf massime inte aree di Doire / Derry, e altris formazions indipendentis ativis sei te citât di Béal Feirste / Belfast che tes areis rurâls a maiorance nazionaliste de Irlande dal Nord. A restâ fûr, almancul par cumò, al sarès dome il Continuity IRA. La organizazion armade e comuniche di vê a disposizion diviers centenârs di oms e di jessi pronte a incressi il nivel des sôs azions cun chê di bati lis fuarcis britanichis e concuistâ cu lis armis la libertât de Irlande.


text:
E nô? Chê di Milan, come chê di Düsseldorf a somee ch'a sedin bielzà sot control inglês. Chês âltris, a no an masse impuartance ancje se i francês a cirin di tignî dûr as lôr balis:-)
O podarèssin fâ alc dome di nestri ancje nô ma vino avonde cojons par meti dentri alc di serio in te borsute?
Cuissà, forsit cui sussidis ricevûts o metin sù une borse ancje nô. Po magari dopo o larin juste là par zujâ ae more:-)
Achi in te foto o vês le borse di Bruxelles in tecnicolor. Par Nedâl, ducj i monuments de sitâts a erin iluminâts di projezions coloradis e le int a lave a fâ une spasegjade par viodiu. Cussí al fâs lâ il comercio e par fuarce ancje lis tassis e ducj e guadagnin. I basoreliêfs di Rodin che achi a son sfumâts vie cun lis lûs a son visibils dome di dí.Bondí:-)


text:
Si davuelzarà ai 25 di Zenâr a Corti il congrès che al puartarà ae nassite di Corsica Libera, il gnûf sogjet politic che al ponte a meti adun lis diviersis animis dal indipendentisim cors. Dut câs, dut il mês di Zenâr al è fis di incuintris operatîfs che a coventin par preparâ il congrès che al puartarà sot di une bandiere uniche Corsica Nazione Indipendente, U Rinnovu, Anc-Psi, e Strada Dritti. Intant di une conference stampe par fâ il pont sul procès di unificazion, a son ancje stâts ricuardâts i ponts di fonde dal gnûf sogjet politic, ven a dî: promovi i dirits storics dal popul cors; difindi e svilupâ teritori, culture e lenghe corse; pontâ suntun svilup economic che al rispieti la justizie sociâl e i ecuilibris ecologjics de isule; tignî salde la solidarietât cu lis diviersis formis di lote nazionâl e cui presonîrs politics. Chest percors al ven cjalât di bon voli ancje dal FLNC (Front di Liberazion Nazionâl Cors – Union dai combatents) come che si pues capî di un comunicât uficiâl dât fûr ai 5 di Zenâr, là che il moviment armât al à ancje rivendicât lis azions fatis tai ultins sîs mês. Si trate di 14 atentâts indreçâts ducj cuintri di struturis residenziâls o di aziendis acusadis di “colonizâ” la isule o ben di “speculazion” o di “monopoli economic”. Intant, sul front politic, a van indenant ancje lis ativitâts dai partîts autonomiscj, tant che A Chjama Naziunale, par imbastî gnûfs sogjets politics pes elezions teritoriâls dal 2010.
Font: Corse Matin, 06/01/09; Rinnovu, 05/01/09; Alta Frequenza, 05-12/01/09


text:
Ai 26 di
Jugn i rapresentants de Cymdeithas yr Iaith Gymraeg (Societât pe
Lenghe Galese) si son cjatâts cuntune delegazion dal consei
provinciâl dal Sir Gâr / Carmarthenshire par presentâur i
contignûts di un document (Siarter Sir Gâr) là che a son dentri
indreçaments e esemplis di buinis pratichis di podê meti in vore
par sburtâ l’ûs dal galês inte societât e par permeti a ducj i
citadins di podê vivi ad in plen ta cheste lenghe. Un tant al rive
dopo che l’ultin censiment al à mostrât che propit ta chest
teritori si à vude la diminuzion plui marcade intal numar des
personis che a fevelin par galês. I indreçaments proponûts a son
diviers e a van di chei leâts in maniere direte cu la lenghe, tant
che sburtâ il galês come prime lenghe de aministrazion locâl, a
chei che si riferissin aes politichis plui gjenerâls che a pesin
però ancje su la situazion sociolinguistiche, tant che i intervents
di urbanizazion gnove che a àn alterât i ecuilibris, ancje
linguistics, des comunitâts locâls. Pe presidente locâl de
Cymdeithas, Sioned Elin, “e je rivade la ore che la aministrazion
provinciâl e meti in vore politichis che a sigurin aes fameis di
podê vivi la lôr vite doprant il galês”.
Font:
Cymdeithas, 24 e 26/06/13


text:
dimarts, de juliol 03, 2007
The land of perdition
O ai viodût un coment di Giulia... graziis! a la fin lu torni a dî, chest blog al è come un diari lassât viert su la taule par cui che al passe e al vûl fermâsi... nuialtri.
A son ancje tornâts i argjentins... a son fuarts... o ai scugnût prestâ un pâr di barghessis, parcè che lis sôs lis à dismenteadis a... Tel Aviv :D... mah, doman di sere dopo dal esam, relax relax
2 comentaris:
eila mandi!ResponElimina
be, jo i soi une vore curiose e alore no podevi fa amancul di meti il nas talas tos robes!!!
par ricambià ti lasci il me indiris di blog, a l'è gnouf eh, dome poos dis di vite!!!
http://adrenalid.blogspot.com
in teorie a lè cusì...no mi lu impensi ben a memorie incjemò!!!
tantes bieles robes, mandi mandi
giulia
cui disial che al " mainly Friulian (useless) stuff"ResponElimina
al Furlan al e une vore Important...e je le lenghe de nestre anime :-)
In ogni mut ancje a me al plas la' a spas pai monts che pocjs voltis co ven in Friul. ( une volte ogni muart di pape a di al ver )
mandi, Norm
P.s. continue a scrivi ! ;-)


text:
Daûr dal ultin rapuart de Comission internazionâl vuidade dal gjenerâl John De Chastelain, che e seguìs il disarmament dai grups armâts inte Irlande dal Nord, la Ulster Defence Association (UDA), la plui grande organizazion paramilitâr lealiste, e à tacât a disarmâsi. Intant di un incuintri tra lis parts, i rapresentants principâi dal grup paramilitâr lealist si son impegnâts a puartâ insom il procès dentri di Fevrâr, cuant che al scjât il tiermin ultin par disarmâsi. L’impegn al rivuarde sei lis cuatri brigadis ativis a Béal Feirste / Belfast, sei chês che a operin tes provinciis di Doire / Derry e di Aontraim / Antrim, e ancje il grup dissident de UDA atîf tal Sud Est di chest ultin teritori. La Comission e à ancje confermât che za cul mês di Jugn si vevin disarmâts altris doi dai grups paramilitârs lealiscj, ven a dî la Ulster Volunteer Force (UVF) e il Red Hand Commando. O ricuardìn ancje che, sul front republican, chest pas al jere stât completât dal IRA ancjemò tal 2005.
Font: Belfast Telegraph, 08/09/09


text:
pre Roman Michelotti ricorda l'amico Pre TONI al centro Balducci.
Stant che usgnot...
... a son diviers intervents, che a daran aspiets e elements de figure di pre Antoni diferents e svariâts, jo ancje pal fat che o soi predi, o cirarai di presentâ la figure di pre Antoni come predi, om di glesie, di vanzeli, di fede, pastôr, tant a dî te sô funzion primarie. E lu fâs ancje parcè che lui pre Antoni nol à mai vût il minim dubit te sô vite di fâ alc di diferent che il predi-plevan. Lu à sintût di frut in su e cun dutis lis rognis che la gjerarchie i à dât nol à mai metût in discussion la sô sielte, la sô clamade, la sô indule e passion. Che anzit il piês cjastic che a podevin dâi al jere propit chel di gjavâi la parochie, la sô comunitât, la sô int, che jere deventade ancje la sô famee. Duncje mi pâr just presentâ cualchi so pinsîr su come che al viodeve il predi, come che si viodeve sè, e che propit il gleseam masse voltis al à criticât in maniere pesante, e che invezit lui al à vivût cun grande coerence e serietât. E po a Pierluigi te dì de sô consacrazion i veve fat un biel regâl “Fasiti predi e rangjiti”. O presentarai cualchi element, cualchi aspiet fasintlu fevelâ lui, presentant une piçule antologjie dai siei scrits, dal so pinsîr. E o doprarai tescj pal plui dai prins siei periodos di scritôr, che pal moment al è dificil reperî. Si puès notâ une sô coerence di pinsîr che e à durât dute la sô vite. Al veve gambiât dome il stîl di scrivi: plui garibaldìn tal imprin. PER PROSEGUIRE…. CLICCA QUI
Pre Roman Michelotti


text:
Martars - 09:30
Miercus - 09:30
Joibe - 09:30
Vinars - 09:30
Domenie - 10:30
Ator ator, program di aprofondiment che al va in onde dal lunis al vinars. Cun ospits in studi o intervistis par telefon si presentin lis gnovis produzions culturâls furlanis (editorie, musiche, teatri, cine e v.i.) e ancje lis jessudis di un pôcs dai periodics dal Friûl (Novi Matajur, il Friuli, la Patrie dal Friûl, Ladins dal Friûl e altris). Cun di plui, si cîr di lâ plui a fonts di diviers argoments che a tocjin il Friûl – dal ambient al lavôr, des comunitâts locâls aes politichis sociâls – cul contribût diret dai protagoniscj o cul jutori di esperts.


text:
La
Xunta pola Defensa de la Llingua Asturiana e à invidât lis
istituzions a profitâ dal Día d’Asturies, che al cole ai 8 di
Setembar, par tacâ a dâi une gnove visibilitât ae lenghe proprie
dal paîs. Chest al vûl dî – a disin i rapresentants de Xunta –
doprâ l’asturian tant che prime lenghe inte promozion di cheste
zornade, ma ancje profitâ di chest apontament par valorizâ cui che
al lavore inte industrie culturâl des Asturiis che e da di vore a
cetancj di lôr e che e à di vê un puest centrâl inte programazion
pal avignî. La organizazion e invide po ancje la radiotelevision
publiche de comunitât (RTPA) no dome a confermâ i spazis pal
asturian intal palinsest de zornade, ma a dâi plui evidence ae
lenghe proprie ancje te sô programazion ordenarie, tant plui che no
son pôcs i documentaris e i curtmetraçs za disponibii par asturian
e mai lâts in onde.
Font:
Exunta,
21/08/15


text:
mercoledì 28 novembre 2012
Doi metros
Agne Lene da un pôc di timp a no fâs che lamentâsi che e piert le viste, che e piert il gust, che e piert le voie, che e piert le sveltece di movisi e di capî ma che no à timp da pierdi a lamentâsi parcè che se no fâs cumó ce che e à da fâ nissun lu fasarà al so puest.
Le sô amie Gjildine, e dîs a di chei che vuelin scoltâle, che agne Lena da cuant che à fat le cincuantina i taca un mâl ogni matina e cumó a piert encja las vorêlas.
Cussí a scuen ripeti lis robis ancje trê o cuatri vôltis prime che e vedi capît. Biada femina, disse Gjildine, sperin che no tâchi ancje a lâ vie di cjâf.
A varès di lâ dal miedi che forsit il miedi i darà alc par udâla. Dome che a Agne Lene no i plâs di lâ dai miedis e alore le Gjildine, cun chê di fâsi cjapâ la pression e je lade dal miedi par domandâi ce che e podeve fâ pe sorditât di agne Lene. Il miedi i à dite che nol podeve fâ nuie cence viodile di persone ma i à dite di provâ a fâ come dal oculist cuant che si à da lei lis letaris che a son scritis sul mûr di chê altre bande de stanzie.
Alore îr, le Gjildine si é decidude. Rivade fûr di cjase e à provât a cridai pal barcon, ce che e faseve di bon da mangjâ, ma agne Lene no i à rispuindût.
- Joissus, poara femina, a no sint nencja il gno tucâ sul vêri!
Po e à provât a vierzi il puarton di cjase e di cridai vie pal coridôr le stesse domande. Ma cence vê nissune rispueste nancje li.
- Joissus mari, disse, a è deventada plui sorda di ce ch'o pensavi e plui vecja di ce ch'o crodevi!
Su le puarte de cusine, forsite che li e varès podût sintî:
- Bondi po Lena, ce fâtu da mangjâ vuê, po?
Ma nancje li agne Lene no si jere ni voltade ni i veve rispuindût.
Alore, pe cuinte volte da doi metros di distance i veve domandât:
- Bondi po Lena, ma ce dal osti stâtu fasint da mangjâ vuê po che nancje no tu cji voltas par rispuindi?
Li le rispueste i jere vignude subite e plene di stice:
- Ma, sint mo, Gjildina, a é bielzà la cuarta vôlta chi cj'al dîs e cj'al ripet: O fâs mignestra di fasois! Setu deventada sorda?
Cussí la Gjildina a sa ce ch'a à da dî al miedi. Doi metros. No di plui.
di Jaio Furlanâr
Etichetis: Contis, Gjenar ironic, Jaio Furlanâr
lunedì 19 novembre 2012
FUMATE A FEAGNE
E al leve indenant cussì par dute la gnot, cence polse, segnant cul dêt i cjamps bande Moruç.
Cussì cuant che e ven jù la fumate, pal borc di Feagne, a 'Sef i ven za inzirli.
E sucêt ogni volte, cun chel timp… un insium puntuâl come la fan e la sêt, che al rive e lu ten dismot, ancje se di so pari, in vite, nol veve mai vude pôre.
Al sa benissim 'Sef, ce che al varès di spostâ.
Il confin dal cjamp vieri, dilunc la rive, al è falât di trê o cuatri cumieris, une piçule robarie che il vieli, prin di saludâlu par il mont dai plui, i veve pandude cidin cidin, par che si viôt che si vergognave parfin de femine, di chê malefate.
Ma lui, che al veve cjapât in man ducj i cjamps, cumò – paron une vore plui atent a tignî di voli i metadiaris – no dome ju veve fats rindi, ma i secjave propit pierdi chei cuintâi di blave, ancje se vignûts dongje par un confin falât. Tant, la tiere di chê altre bande e jere di un puar beât che nol jere nancje bon di cjatâsi il nâs te muse… pues crodi se si inacuarzeve che il clap al jere rodolât di ca de grande agace.
Ma so pari, invezit, al someave jessisi inacuarzût benissim che ancjemò lu veve spostât.
E a nuie al jere coventât clamâ il plevan a benedî la cjase o lâ a durmî intune altre stanzie.
Ogni volte che e rivave la fumate, il sium al tornave, e la matine dopo 'Sef al someave un malât, cu la muse blancje e i voi segnâts.
Par fortune, si diseve, al sucêt dome inte stagjon dal umit, par che si no al varès vût il so cefâ a puartâle fûr. Ma chê sô maniere di frontâ i spirts de fumate, no podeve lâ indenant.
Al jere rivât un Otubar frêt, cuntune setemane intere di fum blanc che al cuvierzeve dut il paîs fintremai a rivâ tai curtîi e su lis muris dal cjistiel. E par dut chel timp 'Sef nol veve cuasi sierât i voi…
«Spostilu, ti ai dit! O tu ma la paiarâs, ancje se tu sês sanc dal gno sanc…»
E tal insium, cussì strac di no podê sveâsi, 'Sef i veve rispuindût, no si visave ce, ma si visave benissim di vêi mancjât di rispiet e ce che i veve dit so pari, cu la muse ruane, sot la barbe blancje.
«Ti vanzarà dome il bust e il cjâf…»
'Sef si jere sveât dome a chê menace, scaturît e in muel, ma di li indenant, lis gnots a jerin deventadis cuietis, no cate la fumate che no jere inmò lade vie.
Al veve fat ben a mancjai di creance al vieli, al pensave, ancje parcè, ce mal al podevie mai sucedi, inte vite di ogni dì, di lassâi dome il bust e il cjâf? Al bastave, dut câs, cuant che e sarès vignude la stagjon di bati, di stâ lontan de trebie e nol varès vût fastidis.
Ma si sbaliave.
Nancje un mês dopo, i jere rivade une cartuline.
Cun pocjis peraulis, secjis e precisis, lu clamavin in vuere.
di Raffaele Serafini
ispirade di une conte di paîs di Jessica Ziraldo
ispirade di une conte di paîs di Jessica Ziraldo
Etichetis: Contis, Gjenar fantastic, Gjenar storic, Raffaele Serafini
lunedì 12 novembre 2012
SCAMPANOTÂ
La idee i jere vignude cuant che al veve cjatade chê clâf, chel bocon di clâf lì, biel che al cirive di meti un pôc di ordin intai scansei de farie.
E jere la clâf dal tôr. Di cuant che al lave a scampanotâ.
Dit e fat.
Che lis cuardis no fossin plui lu saveve. Chês cuardis che a si rimpinavin sù, di fruts, ce gust! par fermâ la cjampane inviade. Cumò dut eletric. Lis cjampanis si sunilis di stant a bas, fracant un boton!
E vie lui su pes scjalis. Fin in cime. Fin in cime dal tor.
E velu che al tache a sunâ. Don, don, don, cu la cuarde curte, a man. A sunâ di muart. Cun passion. Come une volte, che a disevin che lui, Tunìn, la cjampane grande al saveve fâle cjacarâ.
Fin stuf, fin vonde al sune.
Tornât jù, al si sente su la piere grande in bande dal tor, jenfri il tor e la glesie.
E ducj a domandâ: cui isal muart? Cui isal muart? Cui stavial mâl?
Fin che a rivin fintromai li, a domandâi ancje a lui cui che al è muart, se al sa. E cui che al è lât a sunâ, là sù.
- O ai sunât jo - al rispunt lui. – Jo, o ai sunât.
- Ma parcè? Ma cui? Ma ce maniere?
Dut un murmui. Cualchidun ancje al si ponte un dêt sul zarneli e lu zire un tichinìn: nol sarà che Tunìn lì, puar, nol sarà che ...il cjâf...che nol sedi plui tant a plomp? A fuarce di scampanotâ cjampanis cumò i scampanotarà il sintiment, cui savê!
-Ma insumis! Si puedie savê cui che al è muart?
-Cesire – al rispuint Tunìn.
-Ma... ma Cesire... a son za vôt dîs che e je muarte, Diu i dei là che e je! Al è za stât il funerâl...
- Sì – al dîs Tunìn, come fevelant dome par sé, che lu scoltin o no – sì, al funerâl no vêso viodût cui che al jere a puartâle? Cui jerial? Cuatri becanots vistûts di neri, che nissun no ju cognòs, mai viodûts in paîs, nancje un amì, un cusin, un nevôt no sai! Nissun!
- Eeeh...,Tunìn... cumò...
- E chê altre dì al è nassût un vidiel li di Serfitut e nissun nol è vignût a clamâmi par judâ a tirâlu fûr, pazience se no mi clamin me, che o soi vieli, ma no àn clamât nissun! A doprin une machine, cumò, un fier, un osteon ce sajo jo, ancje par chel cumò! No coventin plui oms! E li de discjarie no viodêso damigjanis gnovis butadis vie? E i turclis inte ferace, no ju vêso viodûts?
- Sì, Tunìn, sì...Ma... cui isal muart?
- Ma no vês ancjemò capît? O soi muart jo!
di Laurin Zuan Nardin
Etichetis: Contis, Gjenar romantic, Gjenar sociâl, Laurin Zuan Nardin
lunedì 5 novembre 2012
La cjase
A Tite la none i veve dit di no vendi ni di butâ jù la cjase une volte che jê e fos muarte: je varès lassade in ereditât.
Une piçule cjasute di vecjis pieris di flum, cence cantine sot tiere ma cuntun pratic e biel camarin a nivel tiere. Un cjodut pai purcits, un cuatri strops di ort, une vît di clinto… un piçul paradîs.
Ma lui no…
Une volte crepade la vecje lui nol veve spietât che cualchi dì par demolî dut e in pôcs mês, fasintsi judâ di so cugnât moredôr e di trê braos operaris rumens, al veve tirât sù une biele vile, un fortilizi cun ducj i COMFORTS.
E ben doi profonts garages pal so SUV e pe Smart de sô femine.
Dopo di un prin otubar avonde seren e cjalt i varis Bernacca a proviodevin pai ultins dîs dal mês grandis ploiis ma Tite nol jere par nie preocupât te sô fuartece… se mai al ves tignût la stamberghe di prime al varès scugnût meti vacinelis a lis primis gotis… E cussì, la vilie dai Sants, ancje se al veve montanât dute la gnot e su Italia 1 a vevin dit che “l’Isonzo ha allagato Pordenone”, lui distès al pensà di jessi, pûr no vint di scugnî lâ a vore ta chê maladete dì. Al le jù intal interât par tirâ fûr il so machinon cjolt cul leasing. Apene vierte la puartute dal garage une grande masse di aghe lu invistì. Prime di murî inneât Tite al pensà che la none e veve vût reson: se lui al ves tignût chê cjase come che e jere… di sigûr nol varès fat chê brute fin!
Une volte crepade la vecje lui nol veve spietât che cualchi dì par demolî dut e in pôcs mês, fasintsi judâ di so cugnât moredôr e di trê braos operaris rumens, al veve tirât sù une biele vile, un fortilizi cun ducj i COMFORTS.
E ben doi profonts garages pal so SUV e pe Smart de sô femine.
Dopo di un prin otubar avonde seren e cjalt i varis Bernacca a proviodevin pai ultins dîs dal mês grandis ploiis ma Tite nol jere par nie preocupât te sô fuartece… se mai al ves tignût la stamberghe di prime al varès scugnût meti vacinelis a lis primis gotis… E cussì, la vilie dai Sants, ancje se al veve montanât dute la gnot e su Italia 1 a vevin dit che “l’Isonzo ha allagato Pordenone”, lui distès al pensà di jessi, pûr no vint di scugnî lâ a vore ta chê maladete dì. Al le jù intal interât par tirâ fûr il so machinon cjolt cul leasing. Apene vierte la puartute dal garage une grande masse di aghe lu invistì. Prime di murî inneât Tite al pensà che la none e veve vût reson: se lui al ves tignût chê cjase come che e jere… di sigûr nol varès fat chê brute fin!
di Checo Tam
Etichetis: Checo Tam, Contis, Gjenar di orôr, Gjenar neri
Iscriviti a: Coments al post (Atom)


text:
Fisiche
La fisiche e je la sience che e studie i fenomens de nature in mût sperimentâl par gjavà fûr leçs matematichis.
Cuant che o cjacarin di fisiche o podìn distingui fra fisiche classiche e fisiche moderne. La prime e studie chei fenomens che si rivin a viodi te vite di ogni dì. La seconde invezit e studie fenomens che a sucedin a velocitâts grandonis dongje a la velocitât de lûs, o in dimensions une vore piçulis come chês atomichis o molecolârs.
Te fisiche classiche o vin la mecaniche, la termodinamiche, la otiche, l’eletromagnetesim.
Te fisiche moderne o cjatin la relativitât, la mecaniche cuantistiche, la fisiche des particelis.
L'eletroniche che in di di vuei a è presint in ogni trabacul, a è un biel esempli di aplicazion pratiche seti de fisiche classiche che de fisiche moderne.


text:
A jerin sù
par jù dîs mil lis personis che ai 22 di Març a àn partecipât a
Iruñea / Pamplona ae manifestazion pal dirit a vivi in euskara in
Navare. Cun di fat, ta cheste comunitât autonome, a son cetancj i
pidiments che si cjatin a vê di frontâ i citadins che a àn il basc
tant che prime lenghe. Il prin ostacul al è chel de division de
Navare in trê areis, une là che si à un ricognossiment formâl dai
dirits linguistics dai bascs, une altre là che si ‘nt ricognòs
dome cualchidun, e une tierce là che cui che al fevele par euskara
nol à nissun dirit. A son po lis politichis discriminatoriis metudis
in at dal guvier locâl che no previodin la cognossince dal basc tant
che criteri par lavorâ inte aministrazion publiche nancje inte aree
bascofone, la proibizion di vê in digjitâl la radiotelevision
publiche de Comunitât Autonome Basche e il dinei de licence par
Euskalerria Irratia, la uniche radio a vê dute la sô programazion
par euskara, cundut des sentencis dai tribunâi che a dan reson ae
emitente. A son po di zontâ i tais ai finanziaments, massime a partî
dal 2011, che a àn obleât a ridusi ancjemò di plui i servizis
comunâi par euskara e a sierâ diviers mieçs di comunicazion bascs,
e che a àn lassât cence un franc i istitûts par insegnâ l’euskara
ai adults. Par dutis chestis resons i manifestants a àn domandât un
cambiament radicâl inte politiche navare par garantî il dirit a
vivi ad in plen par basc. Ae iniziative a àn aderît ancje
aministrazions locâls, organizazions culturâls e di volontariât,
sindacâts e partîts politics tant che EH Bildu, Geroa Bai, Aralar,
Sortu e EA.
Font:
Noticias de Navarra, 22/03/14


text:
Osakidetza,
il servizi sanitari public de Comunitât Autonome Basche, al à
presentât il so secont plan linguistic plurienâl pal euskara che al
ponte a miorâ la cualitât dai servizis ufierts e a garantî i
dirits linguistics dai citadins. Plui in particolâr, di une bande si
previôt di sburtâ lis struturis sanitariis publichis a miorâ i lôr
plans linguistics, di chê altre si propon une clausule che e
previodi il rispiet dai dirits linguistics ancje de bande di dutis
chês struturis sanitariis privadis che a àn convenzions cul setôr
public. Il plan al ponte po a incressi l’ûs de lenghe basche ancje
framieç dai dipendents dal servizi sanitari. Il percors al previôt
intervents prioritaris in cierts setôrs judicâts plui impuartants
tant che il pront socors, i reparts di urgjence e la assistence
domiciliâr là che lis competencis linguistichis a son fondamentâls
par un tratament coret dai malâts o dai assistûts. Dut câs, pai
doi sindacâts plui impuartants ELA e LAB, il plan al covente a pôc
se il guvier nol proviôt a meti plui risorsis e plui personâl intal
servizi sanitari public.
Font:
Noticias de Álava, 18/02/14


text:
Lis
autoritâts spagnolis a van dilunc a pidimentâ cul lôr
compuartament il procès di pâs inviât intal Paîs Basc dopo de
decision de organizazion ETA di meti fin ae lote armade. Cun di fat,
ai 23 di Fevrâr, trê membris de Comission Internazionâl di
Verifiche (CIV) metude sù cun chê di favorî il procès di pâs e
di controlâ che ETA e rispieti il so impegn, a son stâts interogâts
de Audiencia Nacional,
il tribunâl speciâl che si ocupe dai câs di terorisim. La
convocazion e je rivade dopo di un incuintri tra i membris de
Comission e militants di ETA che a vevin di mostrâ di vê tacât a
meti fûr di ûs il lôr arsenâl. Il guvier spagnûl – cumò intes
mans dal PP – no dome si refude di tratâ cun ETA, ma nol ricognòs
nancje il lavôr de Comission Internazionâl di Verifiche.
L’interogatori in tribunâl al è duncje someât a tancj di lôr
une sorte di at di intimidazion cuintri dai membris di chest
organisim. Framieç dai deputâts dal PP nol è nancje mancjât cui
che al à domandât che i membris de Comission a fossin arestâts e
po espuls dal stât spagnûl cu la acuse di judâ i “teroriscj”.
Il president de Comunitât Autonome Basche, il nazionalist moderât
Iñigo Urkullu, si è invezit cjatât cui membris de Comission juste
prime dal lôr interogatori par pandiur la poie e la solidarietât
des istituzions baschis pal lavôr che a son daûr a fâ.
Font:
Naiz:, 23-24/02/14; BBC, 24/02/14


text:
Romanie: une campagne par fâ cognossi i rom
Lis comunitâts rom a son la minorance plui discriminade a nivel european, come che a dimostrin diviers studis davuelts ancje des istituzions comunitariis. Cheste situazion si le cjate ancje in Romanie, là che i rom a son une des comunitâts minoritariis plui gruessis. Par cirî di combati cheste situazion e par sdrumâ jù i stereotips che a tocjin cheste popolazion, e je stade imbastide une campagne informative che e larà in onde su lis televisions rumenis. La iniziative, inmaneade dal dipartiment pes relazions interetnichis e de agjenzie nazionâl pai rom dal guvier rumen, e previôt la trasmission e la discussion di cinc documentaris curts che a fevelin dai rom e des lôr problematichis. Cun di plui si previodin ancje dai messaçs publicitaris che a invidin a “Cognossi i rom prime di judicâju”.
Font: Divers.ro, 20/10/08


text:
Couficialitât
de lenghe corse, amnistie pai presonîrs politics e pai militants in
clandestinitât, statût dal resident, autonomie fiscâl. A son tra
lis rivendicazions che sabide ai 13 di Jugn a àn puartât in place a
Aiacciu / Ajaccio uns 3 mil personis. La manifestazion, imbastide su
la onde de mobilitazion de Ghjuventù Indipendentista, e à viodût
la partecipazion di membris de Assemblee de Corsiche e di altris
aministradôrs de isule in rapresentance di une aree politiche ben
plui largje di chê dal nazionalisim cors. Cun di fat chescj temis,
che a formin lis fondis di une soluzion politiche par risolvi i
contrascj che a scjassin la isule, a àn za cjatât une poie
maioritarie inte Assemblee, ma no son stâts inmò recepîts dal
guvier francês.
Font:
Alta Frequenza,
15/06/15


text:
I
ricercjadôrs de universitât di Glaschu / Glasgow a àn puartât
insom la prime part dal plui grant archivi digjitâl di tescj par
gaelic che, in dì di vuê, al è formât di dîs milions di
peraulis. Une volte completade, si stime che la base di dâts e varà
trente milions di peraulis. Ta cheste prime fase dal lavôr a son
stâts metûts intal archivi digjitâl tescj gaelics che a van dal
secul XII al dì di vuê. In zonte ae part dedicade ai scrits, e je
ancje une sezion là che a son dentri 22 mil peraulis cjapadis sù di
materiâi orâi regjistrâts tra i agns ’60 e i ’80 dal secul
stât intes areis di lenghe gaeliche de Scozie e de Gnove Scozie.
Font:
The
Herald Scotland,
30/10/14


text:
Il principâl sindacât dai insegnants galizians, CIG-Ensino, al à confermât il ricors al tribunâl superiôr di justizie de Galizie cuintri dal decret sul ûs des lenghis inte scuele fat bon dal guvier galizian vuidât di Alberto Núñez Feijoo (PP). Il cussì clamât “decret sul plurilinguisim”, che al jentrarà in vore cul prossim an scolastic, al ven acusât dal sindacât, ma ancje des organizazions impegnadis pal galizian e dai partîts politics de oposizion, di jessi un atac cuintri de lenghe galiziane. Pai rapresentants sindacâi, il test al rapresente “il piês pas indaûr pe lenghe galiziane” e un “atentât” che al pant il dispresi che cheste aministrazion e mostre no dome pe lenghe, ma ancje pai insegnants.
Font: Vieiros Galiza Hoxe, 25/05/10


text:
Ai 19 e ai 20 di Jugn si davuelzarà a Ostana, piçule comunitât de Ocitanie taliane, la seconde edizion dal Premi Ostana dedicât aes scrituris in lenghe mari. La iniziative e à chê di slargjâ la cognossince dai autôrs che a scrivin intune lenghe minorizade e di sburtâ l’ûs di chestis lenghis inte leterature e intes variis formis de comunicazion. La prime edizion dal premi si veve davuelte intal 2008 e e veve premiât il scritôr galizian Alfredo Conde e chel furlan Carlo Sgorlon. Ta cheste edizion il numar di sezions al è cressût di dôs a sîs: inte sezion internazionâl si à sielzût Witi Ihimaera (maori); ta chê dedicade aes comunitâts minorizadis dal stât talian il premi al è stât assegnât al scritôr sloven Boris Pahor; pe lenghe ocitane, invezit, la sielte e je colade su Ives Roqueta; te sezion des traduzions il premi al è lât a Arturo Viano; tra i zovins si à sielzût l’autôr messican Constantino Canales che al scrîf in lenghe huave; e, in fin, il premi speciâl al è stât dât al sart Gavino Ledda.
Font: Premi Ostana, 05/10


text:
Ai 5 e ai 6
di Otubar i parlamentârs francês si daran adun par frontâ il teme
de riorganizazion teritoriâl dal stât. Ta chê ocasion almancul
cinc (trê socialiscj e doi centriscj) dai sîs rapresentants di Ipar
Euskal Herria, o sei il Paîs Basc setentrionâl, a domandaran la
creazion di une “coletivitât teritoriâl” par cheste regjon che
in dì di vuê no à nissune organizazion aministrative unitarie. La
decision e je stade cjapade ai 14 di Setembar intant di une riunion
che si è tignude inte citât di Baiona / Bayonne. Dai sîs
rapresentants bascs che a saran sintûts a Parîs dome un al à
mostrât dai dubis su cheste forme di rapresentance aministrative
unitarie, o sei il president dal Consei gjenerâl dal dipartiment dai
Pireneus Atlantics (il socialist George Labazée). La nassite di un
sogjet aministratîf che al meti adun ducj i teritoris bascs che a
fasin part dal stât francês e je une domande puartade indenant di
agns, ma che no à mai cjatât acet de bande dal guvier centrâl. A
poiâle, in plui de maiorance dai aministradôrs locâi, a son ancje
i partîts nazionalitaris atîfs sul teritori.
Font:
Naiz:, 14/09/12


text:
La
Comission europeane cuintri dal razisim e de intolerance, un dai
braçs dal Consei de Europe, al à riclamât il guvier dal Montenegro
par che al sieri cence altris ritarts il cjamp di Konik, pôc fûr de
capitâl Podgorica, là che a vivin uns 1500 dispatriâts rom
scjampâts dal Cossovo là che a jerin vitimis di violence de bande
di grups paramilitârs cossovans. I delegâts de Comission a son
restâts scaturîts des cundizions di vite intal cjamp, là che la
int e vîf in barachis di len e di bandon, dispès cence lûs, aghe e
servizis. Ta chescj agns lis autoritâts dal Montenegro a àn inviât
un percors par cjatâ une sistemazion divierse par sì e no un diesim
de popolazion dal cjamp.
Font:
Balkan Insight,
23/02/15


text:
O pensi che ognidun di nô, cuant che la sere al cjale il cîl, al vedi osservât la lune e la sô luminositât, fantasticânt su di je, su di chel che plate di inmagant,e chel che nus lasse intindi cun lis sôs liendis misteriosis.
Tal cors dai agns fasint lis propris esperiencis, l’om si è inacuart che i moviments costants de lune e dal soreli a condizionavin la nature, i oms e i animâi cun intervai regolârs, tant di rivâ a capî il sucès o mancul di une racuelte o altri.
Dopo che mont al è mont, i contadins a san cemût che la lune e po influî su lis plantis, (e san ben cuant che àn di cuinçâ o mancul) sul fasi i cjavei, su lis aghis causant mareis e ancje facilitânt lis nassitis. Ancje se no esist evidence sientifiche che confermi chestis credincis.
I ciclis lunârs a àn diferentis fasis:
- Lune gnove o lune nere.
- Zovin di lune: lune che cres - prin cuart.
- Lune plene: lune iluminade dal dut.
- Vecjo di lune: lune che cale - ultin cuart.
La lune e jere fondamentâl tal setôr agricul, no si alçave fuee prin di scrutinâle par ben. Al jere di rigôr fâ in lune plene: il seâ i cjamps e i prâts, rispietant cheste fase, si garantive al fen di mantignî la sô fragrance, che leve oltri il mês di Mai; tal fâ lens tai boscs, cussì la plante no tratignive l’aghe al’interni dal tronc, favorint la combustion.
Il stravasâ dal vin tes cantinis al avignive tes zornadis cence aiar, par che no si inasprìs e nol restàs turbit. Se si lu voleve otignîlu becantin, si lu travasave tal prin cuart di zovin di lune.
Vuê i timps a son cambiats, si dispon di gnovis tecnologjiis, che cul passâ dal timp a àn cjapât il puest des antighis usancis, cun dut achel, lis tieris di grande vocazion agricule e vegnin ancjemò tignudis in considerazion, issint usancis che a àn cjapât pît in tante int, che ancjemò a vivin in contat cu la nature, puartant indevant il so ritmi.
---------------------------------------------
Ancje in cheste ocasión al à colaborât Giuseppe Miconi un gno amì.
-------


text:
Inteligjence artificiâl
Le inteligjence artificiâl e jé une materie nassude tal 1958 metint insieme i sfuars di quatri areis disciplinâr: filosofie, matematiche, psicologjie e inzegnerie.
Secont le definizion pui comun (ancje se no je le uniche), le inteligjence artificiâl e je le materie che studìe e che progjete agens inteligjens, dulà che un agent al é un sisteme in grât di interagi cul ambient che lu circonde e di cjapà lis decisions pui adeguadis par otigni el so obietîf.
Le inteligjence artificiâl e studìe sia i argomens leâs ale percezion de realtât (psicologjie cognitive), sia i schemas di resonament (aprendiment automatic), sia le pussibilitât di modificà el ambient dulà che si cjate el agent (robotiche) e cui sôi studis e à alimentât le ricerche in tancj setors de cognosinze.


text:
Disgrafiis 2 - cuâl isal il furlan plui biel?4 coments Publicât da il crot il mercoledì, agosto 27, 2008
Continuant il discors che o vevi tacât timp indaûr su la grafie o fevelarai vuê de lenghe di doprâ cuant che si scrîf.
Prime di rivâ a la coinè (peraule che a cualchidun i fâs vignî il mâl di panze dome a sintîle) al è ben fâsi une domande: cuâl isal il furlan vêr, cuâl isal il furlan plui biel?
La rispueste classiche e varès di jessi, lant daûr de tradizion, chel di Sant Danêl, ma, almancul che un nol sedi di Sant Danêl, la rispueste e je sbaliade! Il furlan plui biel al è chel che un al à imparât in famee, il furlan de mari, chel che un al fevele di frutin piçul.
Daûr i neurolinguiscj cheste no je une cuestion di gust personâl ma si trate di schemis mentâi che si vegnin a formâ tai neurons dal çurviel intai agns dal so plui grant svilup e che a restaran par simpri, par che al è normâl che la lenghe dal cûr e sedi la variant locâl de marilenghe che si è imparade.
Par chest l'istint che un al à cuant che al tache a scrivi al è chel di doprâ il so furlan.
Se la robe e va di sigûr ben pe poesie, se e pues lâ ben pe prose, pal teatri e magari par il propit blog (un esempli che mi ven iniment al è il curtissâr), il probleme di vê une lenghe comune par scrivi al ven fûr cuant che si cjacare di alc in gjenerâl, di alc par ducj (un gjornâl, de sagjistiche, un comunicât pe stampe).
Chel che o ai fat jo cuant che o ai tacât a scrivi al è stât di cirî di doprâ il furlan comun moderni, la moderne coinè.
Tancj (?!) di lôr la critichin parcè che a disin che al è un furlan inventât dai professôrs, masse dongje al talian, parât ju dal alt de regjon o di chel tristat di Lamuela (e dopo a tachin cuntune naine sui bêçs straçâts, sul fat che al cope lis varietâts e vie indenant, dut scrit ben par talian).
A mi il gnûf furlan mi plâs une vore di plui di chel di une volte…
Al è plui dongje a chel che o feveli jo ancje se sigurementri plui imbastardît.
O ai ancje di disi che jo o soi un câs un pôc particolâr parcè che in famee, di bande di mê mari e di me pari o ai imparât doi furlans difarents, (di une bande chel di Tarcint, di chê altre chel di Codroip). Po dopo i miei paîs (Cividât, Orsarie, Buri), a àn ducj une variant difarente e insome une lenghe comune tal scrit e vûl.
Atenzion però! Dome tal scrit!
Parcè che la robe che mancul si sa e che no si conte mai avonde, il segret che nissun al disvele, (e massime no lu cognossin chei che a tramain cuintri il furlan), al è che no esist une regole di pronuncie dal furlan comun, ven a stâi che nol esist un furlan fevelât comun e che si à di leilu come se al fos il propit furlan.
Se o scrîf dîs ûfs; a Codroip lu lei deis ous e invezit a Buri dîs ûs. Se o scrîf salam di cjase; a Tarcint o lei salamp di cjase e a Orsarie salamp di cjasa, e o soi simpri tal just!
Disgrafiis 1 – il stîl gnûf de grafie furlane5 coments Publicât da il crot il martedì, luglio 29, 2008
Cuant che un al tache a scrivi par furlan, prime di rivâ a la cuestion plui impuartante (ven a stâi ce robe scrivi), si cjate denant une serie di problemis “tecnics”: ce grafie doprâ e in ce lenghe (ce varietât) scrivi.
Za il capî che a son dôs robis di frontâ difarentis fra di lôr al è un ostacul no di pôc, cumò o dîs la me contant ce che o ai fat jo.
Prin di dut o disarai che fra scuele, universitât e lavôr o ai vût scrit e let tant par talian e, di sigûr mancul ben, ancje in cualchi altre lenghe, soredut par inglês. Par furlan scuasit nuie, ancje parcè che al jere dificil cjatâ alc di scrit e chel che si cjatave al jere dut masse “folcloristic”: lis tradizions di une volte, i lavôrs di une volte, i zûcs di une volte, e ce pâr di balis di une volte…
(E si che te musiche o tal teatri robis plui modernis si viodevin... O ai di dîsi che cumò che o ai imparât a cirî o rivi a cjatâ alc di lei che mi interessedi)
Un biel dî mi soi impensât che, viodût che lu fevelavi, e jere ore di imparâ a scrivilu il furlan, in fin dai conts inte vite o ai vût di imparâ tantis robis ben plui dificilis…
Cussì o ai tacât. O ai tirât fûr cualchi librut o ai scomençât a scrivi regolarmentri e a lei dut chel che o cjatavi atôr (e Internet alc al jude).
O ai imparât a doprâ il gnûf stîl de grafie, chê che e ven clamade, cuntune peraule une vore brutone, grafie standard.
Di grafiis minôrs atôr a 'nd è une vore, tant che e je stade (e in part e je ancjemò) une vere vuere des piputis fra i partesans des diviersis grafiis, cun tancj di lôr che si son ruvinâts un grum di gnots pal gnervôs par ce che cualchidun altri i diseve che si veve di scrivi duč invezit di duc' o invezit di ducj, lassânt stâ i duciu o ducju o saio jo ce altri.
Jo o scrîf ducj (su cemût che lu lei o disarai inte seconde pontade…) ma chest e je nome une cuestion tecniche, se cualchidun al scrîf intune altre maniere lu lei istès, nissun boicotaç e nissune pretese di superioritât. Take it easy. No stin a bacilai masse.
Nol è che dutis lis convenzions de gnove grafie mi plasedin (no sai, par esempli mi plasarès scrivi salamp di San Martin invezit di salam di Sant Martin), ma ancje chês altris grafiis che o viôt atôr e an robis che no mi plasin. Dut câs o ai un sisteme e des regulis par scrivi.
Une alternative e sarès; inventâ jo une gnove grafie e tacâ la mê vuere des piputis, magari cun cualchi biele letare (par talian) sui gjornâi…


text:
Nô o sin chei dal burca.9 coments Publicât da il crot il lunedì, marzo 08, 2010
O ai simpri cjatât lis polemichis fatis in Italie par improibî il burca une stupidade.
Intant ca di nô nol è che al sedi un grant probleme par vie che no son tancj i imigrâts musulmans che a rivin des nazions dulà che si lu dopre.
Ma la cuestion vere e je une altre.
Dut ce che si dîs cuintri il burca al sarès fat pe emancipazion feminine des imigradis, par che deventedin libaris e no sotanis dal om.
Po ben se o lin a cjalâ la classifiche mondiâl des paris oportunitâts o viodin che la Italie e je 77esime, la ultime, o cuasi de Europe e dai paîs siôrs.
La reson e stâ tal fat che ca di nô lis feminis no rivin tai puescj di comant. A van ben dome come cui e tetis di mostrâ pe television.
Crodêitmi, chei dal burca o sin nô.


text:
----
viernes, 15 de abril de 2011
La puarte
"A Carlo, che daspò di cheste storie, bielzà in plene democrazie, al tornà in preson, acusât dal delit di sei periodist."
----
----
Intun cjasot di robis vecjis, par pure casualitât, Carlo Fasano al cjatà la puarte de cele dulà che al jere stât presonîr. Dulinvie la ditature militâr Uruguayane, lui al veve passât sîs agns fevelant cuntun surisin e cun chê puarte de cele numar 282. Il surisin al leve e al tornave cuant che al voleve, ma la puarte e jere simpri li. Carlo le cognosseve miôr che la palme de so man. Apene che le à viodude, al à ricognossût i tais che lui al veve fat cuntune sedon e lis maglis, lis vecjis maglis dal len, che a jerin lis mapis dai paîs indulà che lui al veve viazât tal cors di ogni zornade di preson.
----
Che puarte e dutis lis puartis di chês altris celis a son finidis tal cjasot, che lis veve compradis, cuant che la preson e je deventade un “shopping center”. Il centri di detenzion al è passât a sei un centri di consum, za non veve presonîrs, ma ben vistîts di Armani, profums di Dior e videos Panasonic.
----
Cuant che Carlo al à scuviert la so puarte, lui al decidè di comprâle, Però lis puartis des celis a jerin deventadis di mode a Punta del Este, il paron de buteghe al domandave presis impussibii. Carlo al discutè sul valôr fin in font e cun l’aiut di amîs, al à podût paiâle. Vint bisugne di plui di un musculôs par traspuartâ chê masse di len e fier, inespugnabil ai agns e aes fuidis. Le puartarin fin ae cjase di Carlo tun puest clamât “Cuchilla Pereyra”.
----
Alì si cjate cumò la puarte. E je blocade su la cime di une culine e contornade cun tant vert e di face al soreli.
Ogni dì a buinore la sô lus le lumine, su la puarte al è un cartel che al dîs: Al è proibît sierâle.
------
La à scrite Eduardo Galeano, periodist e scritôr Uruguayan.
La traduzion e je di Galliano De Agostini.
------
martes, 5 de abril de 2011
La lune
O pensi che ognidun di nô, cuant che la sere al cjale il cîl, al vedi osservât la lune e la sô luminositât, fantasticânt su di je, su di chel che plate di inmagant,e chel che nus lasse intindi cun lis sôs liendis misteriosis.
Tal cors dai agns fasint lis propris esperiencis, l’om si è inacuart che i moviments costants de lune e dal soreli a condizionavin la nature, i oms e i animâi cun intervai regolârs, tant di rivâ a capî il sucès o mancul di une racuelte o altri.
Dopo che mont al è mont, i contadins a san cemût che la lune e po influî su lis plantis, (e san ben cuant che àn di cuinçâ o mancul) sul fasi i cjavei, su lis aghis causant mareis e ancje facilitânt lis nassitis. Ancje se no esist evidence sientifiche che confermi chestis credincis.
I ciclis lunârs a àn diferentis fasis:
- Lune gnove o lune nere.
- Zovin di lune: lune che cres - prin cuart.
- Lune plene: lune iluminade dal dut.
- Vecjo di lune: lune che cale - ultin cuart.
La lune e jere fondamentâl tal setôr agricul, no si alçave fuee prin di scrutinâle par ben. Al jere di rigôr fâ in lune plene: il seâ i cjamps e i prâts, rispietant cheste fase, si garantive al fen di mantignî la sô fragrance, che leve oltri il mês di Mai; tal fâ lens tai boscs, cussì la plante no tratignive l’aghe al’interni dal tronc, favorint la combustion.
Il stravasâ dal vin tes cantinis al avignive tes zornadis cence aiar, par che no si inasprìs e nol restàs turbit. Se si lu voleve otignîlu becantin, si lu travasave tal prin cuart di zovin di lune.
Vuê i timps a son cambiats, si dispon di gnovis tecnologjiis, che cul passâ dal timp a àn cjapât il puest des antighis usancis, cun dut achel, lis tieris di grande vocazion agricule e vegnin ancjemò tignudis in considerazion, issint usancis che a àn cjapât pît in tante int, che ancjemò a vivin in contat cu la nature, puartant indevant il so ritmi.
---------------------------------------------
Ancje in cheste ocasión al à colaborât Giuseppe Miconi un gno amì.
-------
Suscribirse a: Entradas (Atom)


text:
La veretât e je une sole: l'event leterari dal 2016 al è, e o ai pôre che pôcs lu sepin, la publicazion par opare di Aurelio Venuti di une opare che e à daûr agns e agns di lavôr e di studîs: LA DIVINE COMEDIE voltade par furlan.
Nô di Contecurte o vin podût za cerçâ, in anteprime, la bontât di chest lavôr, che al volte par intîr la opare di Dante, in ocasion di Ce contino a San Zorç
. E o savin che prin o dopo, chest libri al finissarà inte nestre rubriche di Lets par furlan. Insome... Cumò no podês dî di no savêlu, e cumò ancje la lenghe furlane e je... divine, in ducj i sens!
Pûr trop al cole Vinar 22, la stesse date che l'ostîr al à di preparâ la sô serade a Sclaunic, ma e je vere che e cole aes 17, ven a stâi che cualchi bulo (e o savin che 'nd è) al podarès fâ la doplete, come intune 500 :)
A chest progjet, dute il nestri preseament!


text:
Confucianisim
Il confucianisim al è une des plui grandis scuelis filosofichis, morâi, politichis e, in cualchi misure, religjosis de Cine. Si è disvilupât vie par doi milenis a partî dai insegnaments dal filosof Kǒngfūzǐ, il «Mestri Kong» (551-479 a.C.), cognossût in ocident cul non latinizât di Confuci. Confuci al à creât un sisteme rituâl e une dotrine morâl e sociâl, che si proponevin di mendâ la decjadence spirituâl de Cine, intune epoche di grande coruzion e di savoltaments politics. Invezit Confuci nol à mai volût, tratâ cuistions sorenaturâls e che a lessin parsore de esperience umane. Intal confucianisim nol è nuie di soteriologico e chest al fâs dificil calcolâlu une religjon, se no in sens sociologjic, cemût che al à fat Max Weber. Dopo jessisi confrontât cu lis scuelis di pinsîr concorintis, dilunc dal Periodi dai reams combatents, e perseguitât sot l'imperadôr Qin Shihuangdi, il confucianisim al è stât imponût come dotrine di Stât sot l'imperadôr Han Wudi (156-87 a.C.) e al è restât tâl fin ae fondazion de Republiche di Cine intal 1911. In plui che in Cine, il confucianisim al à esercitât une influence une vore fonde in Gjapon, in Coree e in Vietnam.


text:
Il nostro registro elettronico si chiama NUVOLA.
E’ un claud ed è perfettamente adattabile alle esigenze di ogni istituto.
Non siamo noi a dire a voi cosa fare, ma siete voi a configurare il software in base alle vostre esigenze.
NON CHIEDETE A NOI COME E’ IL PRODOTTO, CHIEDETELO A CHI LO USA GIA’
FRIULI VENEZIA GIULIA
GORIZIA
ic Fogliano Redipuglia; ic San Canzian d’ Isonzo; ic Grado
PORDENONE:
ic Fontanafredda; ic Maniago; ic Pasiano di Pordenone; ic Torre Pordenone; is Mattiussi Pordenone; ic San Vito al Tagliamento; ic Prata di Pordenone; ic Casarsa della Delizia; CTO Pordenone
UDINE:
ic Gemona; ic Latisana; ic Palazzolo dello Stella; ic Palmanova; ic Pavia di Udine; ic Tolmezzo; ic Val Tagliamento; is Deganutti Udine; ic Cividale del Friuli; ic Tavagnacco; ic Faedis; ic Mortegliano
TRIESTE
ic Via Commerciale Trieste; ic Marco Polo; ic Dante Alighieri; ic San Giovanni; ic Tiziana Weiss
PROVINCIA DI TREVISO
ic Casale sul Sile; ic Cornuda; ic Fellisent n. 3 Treviso; ic Farra di Soligo; ic Giavera del Montello; ic Loria; ic Maserada sul Piave; ic Paese; ic Ponzano Veneto; ic Preganziol; ic San Biagio di Callalta; ic Sernaglia della Battaglia; ic Spresiano; ic Stefanini n.4 Treviso; ic Villorba; ic Volpago del Montello; ic Oderzo; ic San Vendemiano; ic Gorgo al Monticano; ic Silea; collegio Balbi Valier Pieve di Soligo; scuola Pieve di Castelfranco; ic Salgareda; ic Trevignano;
PROVINCIA DI VENEZIA
ic Concordia Sagittaria; ic Fossalta Portogruaro; ic Cinto Caomaggiore
PROVATE LA NOSTRA DEMO ON LINE CLICCANDO SOTTO
USERNAME : docente
PASSWORD: docente


text: Vinars ai 21 di Otubar 2016, aes vot e mieze di sere, inte sale "Galupin" di Romans dal Lusinç (place Candussi), lis associazions A.I.T.F. Friûl Vignesie Julie di Udin, A.D.O. Friûl Vignesie Julie di Gurize, A.D.M.O. di Gurize, A.D.V. S.G. di Romans dal Lusinç e il Comun a inmanein la serade sanitarie "Donazion e traplant". Pe ocasion, a saran presints come relatôrs il miedi Amato De Monte, diretôr dal dipartiment di anestesie e rianimazion de Aziende Ospedaliere de Universitât di Udin e il miedi Umberto Baccarini, chirurc e specialist de scuadre di traplants di fiât, rognon e pancreas. L'incuintri al proviôt ancje la proiezion da la piçule serie televisive "La vita attesa" e lis testemoneancis di Don Maurizio Qualizza, Conseîr Provinciâl ADO di Gurize, Laetitia Seicean, AITF Friûl Vignesie Julie e Veronica Maccagnan, vice presidente de associazion ADMO di Gurize


text:
A continuin lis Ecofiestis intal Friûl orientâl, o ben lis sagris e lis manifestazions sportivis che a àn vût un finanziament de Provincie di Gurize pe lôr sostignibilitât ambientâl.
Sabide ai 23 e domenie ai 24 di Avrîl, a Cormons si tignarà la Ecomaratona dal Cuei – Brda, invezit lunis ai 25 di Avrîl, a Foian si corarà la Marcia di Redipulie sul Cjars de prime vuere mondiâl.
A saran ben 19 lis Ecofiestis che si tignaran chest an, dutis chês che a àn vût un finanziament de Provincie di Gurize par un massim di 1.150 euros, e che a dopraran in maniere esclusive prodots che si doprin une volte sole (plats, tacis, possadis) biodegradabii e compostabii, fats cun materiâi a bas impat ambientâl e che no derivin dal petroli come plats, tacis e possadis di plastiche.


text:
Transistôr
Il transistôr al è un dispositîf a stât solit componût di semicondutôrs, che al pues jessi doprât pe amplificazion, pe stabilizazion dal voltaç, pe modulazion dai segnâi, come interutôr e par un grum di altris funzions. E lavore come une valvole variabil, che a seconde dal voltaç in ingrès, e controle la corint che scor di une sorzint di voltaç colegade. I transistôrs a puedin jessi fats sei come components separâts sei come parts di un circuit integrât.
Introduzion[cambie | modifiche il codiç]
I transistôrs si dividin in dôs grandis categoriis: i BJT (bipolar junction transistors) e i FET (dal inglês field effect transistor), che a son une creazion plui gnove e stan deventant simpri plui doprâts intes variis aplicazions derivadis. I transistôrs a son caraterizâts di trê terminâi e a forin scuvierts par câs tal 1939 di Russel Ohl, che al stave esaminant la conducibilitât di un cristal di silici cuntune sfrese tal mieç (cheste e jere in pratiche une rudimentâl junzion P-N, che e je la base di dute la fisiche dai semicondutôrs).


text:
Tal mês di Dicembar i fruts dal Friûl di une volte – disìn fin al taramont - si preparavin al Nadâl lavorant pal presepi. Di matine, a scuele, lu disegnavin su cjartis di picjâ sui mûrs e a imparavin cualchi puisie nadaline; tal dopomisdì a lavin a racuei muscli e lens par “fâlu” in cjase; sot sere, in glesie, a cjantavin il Missus, un rest dal rît aquileiês. Tai ultins dîs, tor dal 20, a disvuluçavin lis statuutis di zes, un tesaur di famee, e in ogni cjase al comparive il presepi: grops di morâr e cualchi clap par “movi” il paisaç, farine di flôr par segnâ i trois e lis stradis sul muscli, cjarte indarintade par imitâ lis aghis, e naturalmentri une grote o une capane cun dentri il Frut, la Madone, San Josef, il mus, il bo. A la fin i pastôrs cu lis pioris e, parsorevie, une stele cu la code e un agnul ch’al tindeve un feston cu la scrite Gloria in excelsis Deo a completavin la vore.
Il creatôr dal presepi al fo Francesc, il sant poete di Assisi ch’al saveve fâsi capî dal lôf e dai uciei (al veve cualchi dificultât di comunicazion dome cul pape e cui oms in gjenerâl).


text:
Il model di insegnament a imersion in
vore intal principât de Catalogne si cjate a vê di frontâ l’esam dai tribunâi.
Dut al jere partît de denuncie dai gjenitôrs di trê fruts che a domandavin che
pai lôr fîs si dopràs il spagnûl e no il catalan tant che lenghe veicolâr a
scuele. Ai 8 di Març il tribunâl superiôr di justizie de Catalogne al à
ricognossût la pussibilitât di ameti ecezions al model di insegnament par
catalan par cui che lu domande. Si trate però di une sentence che e fronte un
câs specific, cence meti in discussion il model scolastic catalan. La decision
de cort catalane no je però plasude aes fameis che a vevin inviât la cause e
che a àn decidût di presentâ ricors denant dal tribunâl suprem spagnûl.
Se pe
plui part dai partîts catalans la sentence dal tribunâl superiôr di justizie de
Catalogne e jere stade lete in clâf positive, propit par vie che no rapresentave
une menace pal model scolastic in vore inte comunitât autonome, cumò la
preocupazion e je plui fuarte pe decision che al cjaparà il tribunâl suprem
spagnûl che plui di une volte al à dât fûr sentencis che a proponin une leture
limitative de autonomie catalane. La assessore pe scuele, Irene Rigau
(Convergència Democràtica de Catalunya), e bat però sul fat che lenghe e
educazion a son competencis de Catalogne che no puedin jessi metudis in
discussion di un tribunâl spagnûl. Cun di plui, e zonte la Rigau, ancje il
tribunâl suprem al scugne esprimisi sul câs specific e nol pues intervignî par
modificâ la leç sul insegnament e, di chê strade, il model scolastic a imersion
che al è in vore in Catalogne. La assessore e ricuarde ancje che, cui che lu
domande, al pues za vê un percors scolastic particolâr là che il spagnûl al à
un pês maioritari, ancje se in dì di vuê a domandâlu al è mancul dal 2% dai
gjenitôrs.
Font: Avui, 08-11/03/12;
Vilaweb, 08/03/12


text:
Omêr
Cul non Omêr (grêc Ὅunpoς, Hómērosle) la tradizion e clame il autôr de Iliade e de Odissee. Si pense che al sedi vivût intal secul VIII p.d.C.. La biografie e je pôc clare tant je vere che ben siet citâts a vuelin che al sedi nassût li di lôr, la plui part a son inte Asie minôr. Dut câs la Iliade e je scrite in dialet ionic, dimostrazion dal fat che al ven di che part di mont, de coloniis ionichis de cueste anatoliche. Secont Erodot la date de nassite di Omêr e je ator tra il 1194 e il 1184 p.d.C., pôc dopo la vuere di Troie, ma nol è sigûr.
La “Odissee” di Omêr e je stade voltade par furlan di Alessandro Carrozzo e Pierluigi Visintin intal 2007.


text:
1915
De Vichipedie, la enciclopedie libare dute in marilenghe.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
- 24 di Mai - Sul Colorat (Kolovrat), une montagnute sore il paîs di Drencje, mûr Riccardo di Giusto, di Udin, alpin tal bataion Cividât. Al è il prin muart da la vuere.
Vie pal mont[cambie | modifiche il codiç]
- 13 di Zenâr - Un taramot al colpìs a Avezzano, in Abruç; i muarts a son plui di 12.000
- 24 di Mai - L'Italie e jentre in vuere cuintri da l'Austrie-Ongjarie
- 28 di Lui - E tache la ocupazion merecane di Haiti
- 25 di Novembar -Formulazion de teorie de relativitât gjenerâl
Nassûts[cambie | modifiche il codiç]
- 25 di Novembar - Augusto Pinochet militâr, ditatôr cilen
- 19 di Dicembar - Édith Piaf, cjantant francese († 1963)
- 12 di Dicembar - Frank Sinatra, cjantant american († 1998)
Muarts[cambie | modifiche il codiç]
Premis Nobel[cambie | modifiche il codiç]
- pe pâs: no assegnât
- pe leterature: Romain Rolland
- pe midisine: no assegnât
- pe fisiche: William Henry Bragg e William Lawrence Bragg
- pe chimiche: Richard Willstätter


text:
giovedì 14 maggio 2009
Un apuntament important
Tai ultims ains je fate larg le iniziative dal moviment dal turism dal vin da Cantinis Viartis, dulà che il patrimoni enologic talian ven publicizât diretamenti dai produtors cence trops pasagjos e in manifestazions mancul riservadisi di ches par dome gli adès ai lavôrs.
Tantis lis iniziativis (sul gazzetin in tas pagjinis di Pordenon je ancje le presentazion dal vin NOBBIANCO -refosc e merlot- dulà che an lavorat ancje i Papu), tantis lis pussibilitâs par cognosi il patrimoni enologic talian. Se in Cine vessin chistis potenzialitâs cuissà ce che varessin cumbinât!!
Pubblicato da spirt di vin a 21:58
Etichette: cronache, degustazion, vin local
Nessun commento:
Iscriviti a: Commenti sul post (Atom)


text:
Une mozion su la indipendence de Sardegne, fate indenant dal PSdAz (Partît Sart di Azion) e sotscrite di cinc conseîrs, e je stade presentade ai 20 di Mai in Consei regjonâl. Intal test si invide la Zonte che e vuide la Regjon a inviâ lis tratativis cul stât talian par rivâ ae plene indipendence de isule. Intal document si lei che su la Sardegne a àn di decidi dome i sarts e no il stât talian che al ven acusât di vê fiscât il patrimoni economic, ambientâl e culturâl de isule. Cun di plui, pai autôrs de mozion, il stât talian al sarès il responsabil principâl dal sisteme di regulis che al è daûr a meti la Sardegne tes mans di pocjis impresis, e de pression fiscâl che e pese sui citadins de isule che si viodin menaçâts ancje intai servizis di fonde (stât sociâl, scuele e v.i.).
Font: Sardegna e Libertà PSdAz, 21/05/09


text:
Corsiche: si à sfantade la Unione Naziunale
Ta chestis zornadis si à sfantade in Corsiche la coalizion Unione Naziunale che e meteve adun il partît indipendentist Corsica Nazione Indipendente e i autonomiscj dal Partît de Nazion Corse e di A Chjama Naziunale e che e jere la tierce fuarce de Assemblee corse cui siei vot deputâts. I cinc deputâts dai doi partîts autonomiscj si son dâts dongje tun grup gnûf batiât Unione Naziunale – PNC – A Chjama e vuidât di Edmond Simeoni. I trê deputâts di CNI, vuidâts di Jean-Guy Talamoni, si son cussì ricjatâts a fâ grup di bessôi. Lis divergjencis a jerin za in vore di timp – al à spiegât Talamoni – e a son leadis aes posizions diferentis in mert ae lote armade e ae indipendence de isule. Cun di fat, CNI si mostre solidarie cu la lote armade che invezit e ven condanade di chei altris doi moviments.
Intant, ai 12, ai 13 e ai 14 di Fevrâr, si àn davuelts alì de “Università di Corsica” a Corti i “Scontri internaziunali di a ghjuventù in lutta” inmaneâts de organizazion zovanîl corse Ghjuventù Indipendentista. Ae manifestazion a àn partecipâts grups indipendentiscj rivâts da Irlande (Ogra Sinn Fein), dal Paîs Basc (Segi), dai Paîs Catalans (JERC e Maulets) e de Sardegne (iRS).
Font: Ghjuventù Indipendentista, 11/02/08; Nationalia, 11/02/08


text:
dissabte, d’abril 22, 2006
Il timp al passe...
Ancje la Pasche e je passade... però mi soi rilassât, o vevi propite bisugne si une pause... e o ai ancje fat une vore di pinsîrs, parcè che a mi lis messis in gjenar mi fasin pensâ a dut il possibil imagjinabil... soredut chês di sere, che par me cont a son lis plui bielis, come la via crucis, pecjât che son simpri masse pocjis, ancje se simpri di plui di chês inte marilenghe... cumò aromai mi samee za di jessi in estât, soreli, cjalt, dut in flor e dut vert... e za si scomence a tornâ a pensâ al unvier.... al è un mont difficil. Prest torni ancje a scomençâ lis lezions, o speri che sedin plui interessantis des ultimis, starin a viodi come simpri...
Zontât di Andri a lis 10:10
Subscriure's a: Comentaris del missatge (Atom)


text:
Nuie di fâ
pe propueste di leç popolâr par une “television cence frontieris”
che e je stade boçade dal Parlament spagnûl cul vôt de diestre
spagnoliste dal PP e di UPyD. Il progjet al veve chê di permeti che
lis televisions che a trasmetin intune cierte lenghe a podessin jessi
viodudis in dutis lis comunitâts là che cheste lenghe e ven
fevelade. La propueste di leç popolâr, che e jere rivade in
Parlament cu la poie di passe 650 mil firmis cjapadis sù pe plui
part intai Paîs Catalans (604 mil), e jere nassude su iniziative dal
grup Acció Cultural del País Valencià tant che reazion ae decision
dal esecutîf valenzian (PP) di blocâ lis emissions de television
catalane TV3 intal teritori dal Paîs Valenzian.
Font:
ABC, 11/09/12; VilaWeb, 12/09/12


text:
Ai 10 di Zenâr 15 rapresentants storics de çampe indipendentiste basche a àn presentât intune conference stampe il gnûf sogjet politic che al ponte a rapresentâ tes prossimis elezions autonomichis dal prin di Març la ezkerra abertzale. I miltants indipendentiscj a àn dât fûr un document bilengâl là che a presentin il gnûf moviment, che al varà non D3M (Demokrazia 3.000.000), e a àn invidât i citadins bascs a poiâ cu la lôr firme la presentazion des listis eletorâls. Il gnûf sogjet politic – a àn dite i siei rapresentants – al vûl jessi “un imprest par che il Paîs Basc al puedi cjalâ al avignî e al finissi di jessi presonîr dal passât” come che, invezit, a volaressin il PNV e il PSE (sezion basche dal PSOE). La avocature dal stât, dut câs, e à za ativât lis fuarcis di polizie par tirâ dongje informazions sul moviment politic basc e sui siei membris par viodi se a son leams cun Batasuna, ANV o EHAK, i partîts indipendentiscj bascs za metûts fûr leç par mieç de “Ley de Partidos”. Al è duncje probabil che il gnûf sogjet politic al vegni blocât prime di podê presentâsi aes elezions, dal moment che diviers dai siei membris a rivin propit di chês formazions politichis. Tra i prins a domandâ di meti fûr leç D3M a son stâts i rapresentants dal PP (partît che al rapresente la diestre spagnoliste). I unics a difindi, invezit, il dirit dal gnûf moviment a presentâsi aes elezions a son stâts Eusko Alkartasuna e Aralar, o sei i unics partîts bascs inmò legâi a pro de indipendence.
Font: Gara, 11/01/09; EiTB, 10/01/09; Món Divers, 11/01/09; Galiza Hoxe, 10/01/09


text:
Afriche
L'Afriche e je un dai cinc continents, il tierç plui grant dal mont, cuntune superficie di 30.300.000 km2 e une popolazion di plui di 600 milions di abitants.
Gjeografie[cambie | modifiche il codiç]
I siei limits fisics a son a nord il mâr Mediterani, a est il mâr Ros, a est e a sud l'Ocean Indian e a ovest l'Ocean Atlantic. Al è unît cu la Asie midiant l'istmi di Suez e separât de Europe dal stret di Gjibraltar. Fûr che te zone dal Golf di Guinee, lis cuestis a son a vonde bassis e regolârs. L'Afriche e comprint ancje lis isulis di Madagascar, lis Canaris, Cjâf Vert, Socotra, Zanzibar, la isule Reunion e lis Comoris, oltri a une vore di altris isulis e arcipelacs plui piçui.
Lis monts principâls a son il Kilimanjaro e la Mont Kenya, ducj e doi inte Afriche orientâl e che a superin i 5.000 metris di altitudin. Di chê altre bande, in Afriche a si cjatin doi deserts bocons, chel dal Sahara, tal nord, e chel dal Kalahari, tal sud. I flums plui impuartants a son il Nîl (il plui lunc dal mont), il Congo, il Niger e il Zambesi. Par ce che al rivuarde i lâcs, i plui cognossûts a son il lâc Victoria, il lâc Malawi e il lâc Tanganica.
Isulis[cambie | modifiche il codiç]
Lis isulis de Afriche a son piçulis, fûr che il Madagascar, che cui siei 595.230 km² e je la cuarte isule plui grande dal mont (daspò de Groenlande, Gnove Guinee e dal Borneo). E je logade tal sud est de cueste dal continent, di cui e ven separade dal canâl di Mozambic (larc 400 chilometris dal pont plui stret). Pe sô struture, pe flore e pe faune, e rapresente un pont di union tra l'Afriche e la part meridionâl de Asie. A est dal Madagascar a si cjatin lis isulis di Maurizi e la isule Reunion; a est-nord-est dal Cjâf Vuardefûc (Cuar d'Afriche) e je logade la isule di Socotra, sot dal control dal Yemen. A nord-est dal continent a son i arcipelacs di Cjâf vert e des Canaris, di origjinis vulcanichis (come ancje lis altris piçulis isulis tal Golf di Guinee.


text:
BEN TORNÂT!
Sì, ben tornât; parcè che se tu stâs leint chestis riis e no sin ancjemò ai 25 di Otubar, dôs a son lis robis: o tu sês un Contecurtâr
, o tu sês cualchidun che, intune maniere o ta chê altre, al steve daûr a la nestre Ostarie viere
sul blog di Splinder.
In ogni câs, ben rivât in chest lûc, che al sarà la gnove cjase virtuâl de Ostarie Leterarie CONTECURTE, che tu tu varessis za di cognossi.
O vin pensât, di fat, di invidâ i nestris letôrs e scritôrs plui afezionâts une setemane prin de vierzidure uficiâl de gnove Contecurte
, ancje se magari o sin ancjemò daûr a meti a puest lis ultimis cjadreis e a netâ il polvar dai lavôrs che o vin fat in chescj mês di polse.
Nûs pareve biel meti adun chest licôf
, e intindilu come inte ete antighe, come un moment di fieste, un rituâl che al sedi di bon auguri par cheste gnove Ostarie, rinovade e insiorade
, cirint di meti ordin intai vins di une volte e fantasie in chei gnûfs, che o vin pronts daûr dal bancon
.
Si che duncje, a voaltris che o sês aromai di cjase, us lassìn il timp di cjalâsi ator, di fracâ ducj i botons che o cjatais, di curiosâ in ducj i scansei e començâ a nasâ i vins gnûfs che o vin di ufrî.
Si inacuarzarês che o vin aumentât l'organic
, metint dongje al Ustîr
e al Ustîr in Seconde
, no dome il Camarîr
, che al è stât confermât a timp indeterminât, ma ancje un Garzon
, une vore brâf, e un Famei
, cuntune vore di snait. E si inacuarzarês ancje che o vin insiorât la nestre ufiarte, jemplant il camarin e lis scansiis di vins diferents des contis, ancje se a àn simpri a cefâ cun lôr.
Cun di plui, o vin cirût di comedâ i difiets che a saltavin fûr inte Ostarie viere, che no vin vendude, ma le vin lassade come che e sta, pronte par lâ a cirî cualchi conte, se al covente, partint dai leams inte pagjine dedeade ai Contecurtârs
. Anzit, o domandìn propit a chescj, di butâ un voli ae lôr sezion e dînus cuntune mail se a àn voie di inzornâ la biografie o di zontâ/gjavâ alc.
Judâts dai imprescj informatics che cheste gnove cjase virtuâl nus met a disposizion, nus somee che la gjestion dai coments, des informazions e dai articui e sedi plui valide e che la Ostarie e sedi plui comude e plasevule. Cussì, intant che nô o lin indevant a comedâ lis ultimis faloputis di grafie e a picjâ i ultins cuadris tai mûrs, voaltris invidâts prin de inaugurazion uficiâl, che e je previodude, apont, par lunis ai 25 di Otubar, o podês bielzà començâ a doprânus, vignintnus daûr cun google o cul muselibri, su la colone di çampe, e disintnus ce che us pâr di cemût che a van indevant i lavôrs
.
Intant nô, cun cheste setemane, o començarìn za cu lis publicazions.
Un salût a ducj, e ancjemò une volte: BENTORNÂTS
.


text:
Anute la memorie vuê ti scjampe
ma chel ricuart in cûr al è restât
no come fum che al nas e po si sfante
il prin amôr al vîf tal to passât.
Si sa che tu as provât a smenteâlu
e ancje tu âs cambiât altris amôrs
sperant cun ilusion di cancelâlu
di no sinti che spine chel dolôr.
E dopo tante aghe za passade
sot dal to vecjo puint cuasi distrut
tal grant “silenzio”di une gnot stelade
velu li che ti cjale chel biel frut.
Tune slusinte stele al è scuindût
la to imagjinazion lu viodarà
e chel amôr de vuestre zoventût
nancje la muart lu podarà robà.
Chê biele ilusion imagjinarie
e svole vie curiint come il fum
e vuê ti svee la rutine necessarie
par dite Anute al jere dome un sium.
----
“silenzio” cidinôr
---


text:
Lis resons dal Pat
Il probleme al è chel de pierdite di ogni forme di sovranitât: chê politiche ma ancje chê economiche, che e ven svuedade di an in an de crisi ma ancje, magari cussì no, dal fat che i centris finanziaris si slontanin simpri plui dal teritori. Par chest, Moretuzzo e chei altris sindics dal Pat pe Autonomie a son une vore preocupâts de riforme dal sisteme des Bancjis di Credit Cooperatîf: “e je une riforme fondamentâl parcè che chescj istitûts di credit a restin la ultime forme finanziarie peade al teritori. In ce tiermins vignarano a mudâsi?”. La pôre e je che ancje par chestis realtâts piçulis ma impuartantonis che a stan dongje aes comunitâts il destin al sedi za scrit: e che a sedin destinadis a scjampâ ancje lôr inaltrò. “No volìn platâ che par int come nô che e fevele di democrazie partecipade e di prossimitât al è strani viodi une cuistion cussì leade al destin des nestris impresis e dai nestris citadins frontade tal cidinôr dai partîts e dai operadôrs economics. Nus plasarès invezit une discussion publiche su chest come su altris temis, tant che la gjestions dai bens comuns e dai servizis publics di rêt. O fevelarìn di chest cuntune schirie di intervents che o stin prontant pes setemanis che a vegnin”.
DISVILUP E CJADREIS_Fondis dal Pat a son il rispiet dal pluralisim linguistic e culturâl di cheste regjon (che e varès di pontâ a vê dal Stât competence primarie in materie di istruzion) e une idee di disvilup sostignibil che no si pues baratâ cun nissune cjadree. “Che o fasìni pôre si è viodût za des reazions che a son stadis ae presentazion dal nestri Pat: a son chei che a disin che no vin propuestis, altris che a cirin di strissinânus su lis lôr posizions. Ma la nestre idee e je chê di meti dongje i furlans intune aleance civiche e trasversâl. Sedi la çampe che la diestre taliane no bastin plui: par interpretâ il Friûl di doman bisugne partî dal teritori e des energjiis plui orientadis a difindi la identitât. Nol è un câs che za ae presentazion si son declarâts disponibii a vierzi une colaborazion intune otiche di difese de specialitât e de autonomie sedi il vicesindic di Drencje Michele Coren, vicesegretari de Union slovene, sedi Federico Simeoni, conseîr provinciâl di Patrie Furlane: ducj cussients che la situazion e je une vore grivie e che dome zontant lis fuarcis si podarà evitâ di pierdi la autonomie e forsit ancje la Regjon. ❚ ✒ W.T.


text:
Irlande dal Nord: sucès pe marce pal gaelic
La ultime setemane di Fevrâr cualchi miâr di personis, pe plui part zovins, al à partecipât a di une manifestazion a Belfast, in Irlande dal Nord, a pro dal gaelic irlandês. La iniziative e veve chê di sburtâ il guvier britanic a meti in vore i impegns che al à cjapât par promovi la lenghe gaeliche tes Sîs Conteis de Irlande dal Nord. Al è stât un sucès, a disin i organizadôrs, ancje parcè che e je la prime volte che intal Nord de Irlande si davuelç une marce a pro dal irlandês. Baste pensâ che nol è passât masse timp di cuant che manifestazions là che al jere ancje dome un strisson par gaelic a vignivin atacadis dai estremiscj unioniscj.
Gales: siencis e matematiche, miôr par galês
La educazion bilengâl e i aspiets positîfs dal bilinguisim a son aromai un element avonde salt in Gales, ma a restin ancjemò dai prejudizis di eliminâ. Par esempli, a son ancjemò in tancj a pensâ che insegnâ ai fruts lis siencis e la matematiche par galês al sedi un disvantaç. Propit par chest l’Ufici pe lenghe galese al à tignût di voli la situazion tai ultins trê agns. Il dât che al è saltât fûr, e che al è stât comunicât pôc timp indaûr, al ribalte la situazion. Cun di fat i fruts che a studiin chestis materiis par galês a àn risultâts miôr di chei che lis studiin par inglês. Il dât al diven dal confront di esercitazions compagnis fatis intes scuelis, là che si à fat atenzion ancje a confrontâ scuelis che, cundut de lenghe di insegnament divierse, a vevin i stes nivei gjenerâi di cualitât.
Cecenie: segnaladis torturis sistematichis
Il responsabil pai dirits umans dal Consei de Europe, Thomas Hammarberg, al à acusât lis autoritâts cecenis filorussis di doprâ in maniere sistematiche la torture par otignî confessions falsis. Cun di plui – al à zontât il delegât european – intes presons a son provis di abûs grandonons dai dirits umans. Il gnûf president de Cecenie e ex prin ministri, Ramzan Kadirov, metût sù cu la poie di Vladimir Putin, al è acusât di cetantis organizazions pe difese dai dirits umans di jessi il responsabil diret di un grum di arescj ilegâi, di torturis e di violencis sui civîi e di jessi cjapât dentri tal sassinament de gjornaliste russe Anna Politovskaia. Al è zaromai di agns che la popolazion cecene e je stade vitime di un vêr gjenocidi de bande des trupis russis e des miliziis cecenis filorussis.
Ongjarie: gnûf canâl radio pes minorancis
La stazion radiofoniche dal servizi public ongjarês “Magyar Rádió” e à comunicât la vierzidure di un gnûf canâl, clamât MR4, che al mandarà in onde programs ducj dedicâts aes minorancis etnichis e nazionâls che a vivin tal paîs danubian. Il canâl al cuvierç dut il teritori statâl, ma i siei
Svezie: buinis gnovis pai finlandês di Stocolme
Simpri in teme di radiofonie, la emitente svedese “SR Sisuradio” che e trasmet in lenghe finlandese, e slargjarà la sô cuvierzidure a tacâ dai 2 di Avrîl. Di chê zornade, la radio si podarà scoltâle in dute la aree metropolitane di Stocolme, là che a vivin sù par jù cent mil finlandês.


text:
La
organizazion Kontseilua e à clamât dongje une manifestazion pai
prossims 4 di Jugn a Iruñea / Pamplona cun chê di rivendicâ une
politiche linguistiche plui eficace pe lenghe basche. L’invît al
partecipâ al è in primis a ducj chei che a son impegnâts intal
moviment sociâl a pro dal euskara, ma ancje a ducj chei che a vuelin
la pussibilitât di podê doprâ in dutis lis ocasions cheste lenghe.
Dal sigûr la situazion e je miorade dopo che il guvier de Navare al
è passât de diestre regjonaliste e spagnoliste a di une aleance
progressiste – nazionalitarie, ma si spietavisi alc di plui. Di chi
la decision di dâsi adun in place par mostrâ la volontât de int di
vê politichis linguistichis plui fuartis pal basc.
Font:
Naiz:,
25/04/16